Ҳақиқат текшируви: Журналистларнинг ҳужумга учраш ҳолатлари ортиб бормоқдами? - BBC News O'zbek\nҲақиқат текшируви: Журналистларнинг ҳужумга учраш ҳолатлари ортиб бормоқдами?\nФото муаллифлик ҳуқуқи ABBAS MOMANI/AFP\n1990 йиллардан бери 2,500 дан зиёд журналист турли ҳолатларда ўлдирилган. 3 май, Жаҳон матбуот эркинлиги кунида матбуот ҳуқуқларини ҳимоя қилиш гуруҳлари мазкур касб вакиллари ўз хизмат вазифасини адо этиш чоғида ҳужумга учраши ҳолатлари кўпайиб бораётганлигидан огоҳлантирди.\n30 апрел журналистлар учун энг ҳалокатли кунлардан бирига айланди - Афғонистонда содир бўлган икки алоҳида хуруж чоғида 10 нафар профессионал журналист ҳалок бўлди.\nШу куни Кобулда худкуш террорчи ўзини портлатган жойдан хабар бериш учун журналистлар воқеа жойига йиғилдилар. 15 дақиқа ичида журналист ниқобидаги иккинчи худкуш етиб келиб, ўзини портлатди. 9 нафар журналистнинг ҳаётига зомин бўлган ва яна кўплаб одамларнинг оғир яраланишига сабаб бўлган ушбу қўш хуруж учун жавобгарликни Исломий Давлат ўз зиммасига олди.\nАйни куни Хост вилоятида юз берган алоҳида бир ҳужум Би-Би-Си журналисти Аҳмад Шоҳ ўлими билан якунланди. Мотоциклдаги икки номаълум шахс велосипедда уйига қайтаётган 29 ёшли журналистни ўққа тутган.\nСўнгги вақт ичида содир бўлган бундай ҳужумлар ортидан 2018 йилда ҳалок бўлган журналистлар сони 32 нафарга етди, деб хабар бермоқда Халқаро Журналистлар Федерацияси.\nХалқаро Журналистлар Федерацияси келтирган маълумотларга кўра, бу рақам ўтган йилнинг 1 январидан 1 майига қадар ўтган давр билан солиштирганда учдан бир қисмга кўпроқдир. Хўш, сўнгги вақтда юз бераётган ҳужумлар журналистлик хавфли касбга айланиб бораётганини кўрсатмоқдами?\nСўнгги ўн йилликдаги энг паст кўрсаткич\n1990 йилдан бери журналистлар ҳуқуқини ҳимоя қилиш йўлида фаолият юритадиган ташкилотлар ўлдирилган, ҳибсга олинган ва изсиз йўқолган касб эгалари сонини қайд этиб келмоқда. Уларнинг маълумотлари ёрдамчилар, тилмочлар ва ҳайдовчиларни ҳам қамраб олади. Шунингдек, отишмалар, алоҳида мақсадли ҳужум ва бирор хавфли топшириқ пайтида ҳалок бўлганлар юзасидан маълумотлар сараланади.\n2017 йилда умумий ҳисобда 82 нафар матбуот ходимлари ҳалок бўлиб, бу сўнгги ўн йилликдаги энг паст кўрсаткичдир, деб маълум қилмоқда Халқаро Журналистлар Федерацияси.\nHuman Rights Watch: Ўзбекистонда журналистлар ҳамон сиёсий таъқиб қилинмоқда\n1990 йиллардан 2000 йиллар бошига қадар ҳалок бўлган журналистларнинг йиллик сони давомий ўсиб борган. Бироқ бир йил давомидаги ўлимлар сони 100 тадан ошмаган.\nЎлимлар сонининг кўпайиб-камайишига ўз вақтида содир бўлган инқирозлар катта таъсир кўрсатади, дейди таҳлилчилар.\nЖазоир, Югославия ва Руандада содир бўлган инқирозлар таъсири остида 1990 йиллар бошидан ўртасига қадар журналистлар ўлими кескин ошиб борган. Бундай давомий ўсиш 2003 йил Ироқ уруши бошланиши ортидан қайтадан юзага келган. 2006 йил журналистлар энг кўп ҳалок бўлган йил сифатида тарихда қолмоқда - 155 та ўлим. 2007 йилда эса 135 нафар журналист ўлдирилган.\nТаҳлилчиларнинг таъкидлашича, ўтган йили журналистлар ўлими сони кам бўлганидан хотиржамликка берилмаслик зарур. Уларга кўра, журналистларнинг ўлдирилиши сабаблари кескин ўзгариб бормоқда.\n«Ироқ ва Сурияда Исломий Давлатнинг юзага келиши билан журналистлар айни шу касб эгалари бўлганлари сабабли ҳужумга учрай бошладилар,» дейди Журналистларни Ҳимоя Қилиш Қўмитасидан Роберт Маҳоней. «Уларнинг кўпи отишмалар чоғида ҳалок бўлмади, балки атайин нишонга олинди.»\n2012 йилда халқаро шов-шувларга сабаб бўлган журналистларнинг ўғирланиш ва бошини танасидан жудо қилиш ҳолатлари кўпайиши ортидан хабар агентликлари ўз сиёсатини ўзгартириб, имкон қадар камроқ ходимларини хавфли ҳудудларга юбора бошладилар.\nЖаноб Маҳонейнинг фикрича, айни шу ўзгариш туфайли маҳаллий журналистлар ва матбуот ходимлари «асосий зарбани ўзларига олишга» мажбур бўлганлар.\nИнқирозли ҳудудлар ортида\nБаъзи матбуот ҳуқуқларини ҳимоя қилувчи гуруҳларга кўра, 2017 йилда ҳалок бўлган журналистларнинг аксарияти ўлимига улар томонидан сиёсий коррупция ва уюшган жиноятчилик ҳолатларини текширишга уриниш сабаб бўлган.\n«Ўтган олти йил журналистлик касби учун ўта хавфли давр бўлди,» дейди Роберт Маҳоней. "Аксар журналистлар инқирозли ҳудудларда тасодифан ўлим топмади, балки ўз вазифасини адо этгани учун атайин нишонга олиниб, ўлдирилди."\nЖаноб Маҳоней бундай таъқиблар остида ўтган йили Филиппин, Россия ва Мексикада, айниқса, кўп журналист ҳалок бўлганига ишора қилади. Ушбу мамлакатлар уруш ҳолати мавжуд ҳудудлар сирасига кирмайди.\nХалқаро Журналистлар Федерациясининг инсон ҳуқуқлари ва хавфсизлик бўлими раҳбари Эрнест Сагаганинг айтишича, Афғонистон ва Мексикада фаолият юритадиган қуролли гуруҳларнинг мақсади турлича бўлсада, уларнинг журналистларни нишонга олиш ва уларга нисбатан босим ўтказиш йўлидаги стратегияси бир хил.\nМалта ва Словакияда коррупция ҳолатларини ўрганаётган журналистларнинг ўлдирилиши халқаро эътиборни ўзига жалб этган эсада, жаноб Маҳонейга кўра, асл манзара бунданда жиддийроқдир.\n«Баъзи ҳолатларда улар қотил ёллайдилар ёки бирор жангарини юборадилар,» дейди жаноб Маҳоней. «Бироқ асл қотил - ҳужумнинг буюртмачиси жазога тортилмай қолаверади.»\nПанжара ортидаги журналистлар\nЖурналистлар ўлими сони юзасидан келтирилаётган рақамлар ушбу касб эгалари ҳаёти қанчалик хавф остида қолаётганини кўрсатсада, бу улар юзлашадиган ягона хатар эмас.\nЖурналистларни Ҳимоя Қилиш Қўмитасига кўра, 2017 йилда сўнгги 30 йил ичида қамоққа ташланган журналистлар сони энг юқори кўрсаткичга етган - 262 нафар.\nМатбуот ҳуқуқларини ҳимоя қилиш ташкилотлари панжара ортидаги журналистлар сонини ҳар йилнинг 1 декабридаги ҳолатга нисбатан ҳисоблайди. Бошқа вақтларда қамалган ёки озод этилган журналистлар сони статистикаси юритилмаслиги сабабли асл рақамлар бундан ҳам юқори бўлиши мумкин.\n«Қамоққа ташлаш доимо қўрқитиш усулларидан бири бўлиб келган,» изоҳлайди жаноб Сагага. «Бу йўл орқали панжара ортидагилар овози ўчирилади, бу ҳолат ҳақида ташқарида хабар бераётган журналистлар эса қўрқувга солинади.»\nЎз вазифасини адо этгани учун қамоққа ташланган журналистлар сони энг кўп давлатлар қуйидагича: Туркия - 73, Хитой - 41 ва Миср - 20 нафар журналист.


Мусулмонлар УЗИ орқали бола жинсини аниқлаши жоизми? – oliymahad.uz\nМусулмонлар УЗИ орқали бола жинсини аниқлаши жоизми?\n“Албатта, соат (қиёмат) илми ёлғиз Аллоҳнинг ҳузуридадир. Ёмғирни У ёғдирур. Бачадонлардаги нарсани ҳам У билур. Ҳеч бир жон эртага нима касб қилишини билмас. Ҳеч бир жон қайси ерда ўлишини ҳам билмас. Албатта, Аллоҳ ўта билгувчи ва ўта хабардордир” (Луқмон, 34).\nОятда зикр қилинган бу бешта нарса ғайбга оид “илм”дир, бу илмларни Аллоҳ ўзидан бошқаларга билдирмаган. Аллоҳ таоло хабар бермагунча, улар ҳақида ҳеч ким билмайди.\nАллоҳ таоло вақти-вақти билан зоҳирда ғайбга дахлдордек кўринган хабарни қайсидир бандасига беради, лекин умуман олганда, ғайб илмининг асли, бутун моҳияти фақат оламларнинг Роббиси ҳузуридадир.\nУЗИ (Ультразвуковые исследования) – Ултратовуш диагностика қурилмалари ёрдамида боланинг жинсини аниқлаш – бу ғайб сирини билишга уриниш ёки даъво эмас, чунки ҳеч қандай қурилма боланинг соғлом туғилишини ёки туғилмаслигини мутлоқ даражада аниқлай олмайди, ҳомила айнан қурилма кўрсатгандек жинсда дунёга келмаслиги ҳам мумкин. Баъзан ўғил деб кўрсатган ҳолатда қиз туғилгани ёки аски кўп учрайди.\nУлтратовуш диагностикасининг ишлаш принципи\nУлтратовуш сигнали сенсордан чиқиб, терига кириб боради ва бачадонда шаклланган ҳомиланинг (ёки жигар, буйрак каби бошқа ички тана аъзолари) танасига етиб, унинг ҳаракатларида ҳар хил даражада аксланади. Сенсор сигнал узатувчи ва товуш частоталарини қабул қилувчи ҳисобланади. Ички аъзода акс этган овоз сигнали шу сенсор томонидан қабул қилиниб, ултратовуш аппарати ёрдамида тасвирга айланади. Ултратовуш қурилмаси орқали тананинг фақатгина зич тўқимали органларини анализ қилиш мумкин, ҳавоси бор ички аъзолардан товуш сигналларини қабул қилишнинг имкони йўқ.\nУлтратовуш диагностика қурилмалари орқали сиз бола жинсни билиб олишингиз мумкин, бунда ҳеч қандай эътиқодга зид нарса йўқ, аммо мўмин сифатида ғайбни, унинг асл-негиз илмини фақат Аллоҳ таоло билишига таслим бўлишингиз керак.\nАллоҳ қудратли ва ҳамма нарсани билувчи зотдир, У чексиз илм соҳибидин. Инсоннинг борлиқ ҳақидаги илмлари Аллоҳ берган истеъдод, тавфиқ ва қудрат миқдорича бўлиб, ҳали жуда оздир, лекин ғайб сири махлуқотлар учун очилмас эшикдир.\n2450310cookie-checkМусулмонлар УЗИ орқали бола жинсини аниқлаши жоизми?no\nОлдингиНомаҳрам аёл билан холи қолишнинг зарарлариКейингиМахфий, аммо ниҳоятда ҳайратомуз 11 маълумот


Қозоғистонлик боксчи Зокир Сафиуллин: Муроджон Аҳмадалиев мендан қўрқсин!\n24 Январь 2017 18:31 2317\nАстанада Бутунжаҳон бокс серияси (WSB) нинг VII мавсумида Қозоғистоннинг Astana Arlans жамоасининг иштироки бўйича тақдимот учрашуви бўлиб ўтди. Бу ҳақда vesti.kz хабар қилди.\nҲамюртларимизнинг бугунги кунда жаҳон боксида етакчи ўринда эканликлари ҳеч кимга мир эмас. буни Астанадаги тадбирда Қозоғистон терма жамоаси бош менежери Серик Сапиев ҳам яна бир бор эътироф этди: “Ўзбекистон терма жамоаси турнирда энг кучли боксчилари билан қатнашади. Уларнинг бари ниҳоятда кучли ва тажрибали...”\nЛекин 60 кг бўлган енгил вазнда мусобақага киришадиган қозоқ боксчи Зокир Сафиуллиннинг рақиблари ҳақида фикри бошқачароқ бўлди. “Бутунжаҳон бокс сериясида иштирок этувчи кўплаб боксчилар бошқа вазн тоифаларига ўтишмоқда. Шунинг учун уларга мослашишга уриниш керакмас. Рақибларим (улардан бири – Муроджон Аҳмадалиев) менга қараб, мендан қўрқишсин! Мен ўзимни кўрсатишга тайёрман”.\nИшонамизки, Uzbek Tigers ва Astana Arlans жамоалари учрашувидан кейин Зокир Сафиуллин, Рио-2016 га борган "акаси" Қайрат Ералиевга ўхшаб, Муроджонга қараганда, қўрқадиган бўлиб қолади.\n2016-12-28 17:18:06 1636\nИрланд боксчи Майкл Конлан Муроджон Аҳмадалиевдан кўра кучли зарба берадиган боксчини кўрмаганми?\n2017-06-04 13:20:39 2682


Америкалик олимлар тухумни тез-тез истеъмол қилиш юрак-қон томир тизими касалликлари ривожланиши ва барвақт ўлим хавфини оширишини аниқлади. Тадқиқот натижалари MedicalXpress порталида эълон қилинган.\nОлимлар 31 йил давомида 30 минг кишининг ҳаёт тарзини кузатди. Маълум бўлишича, ҳар куни ҳар қандай қўшимча равишда 300 миллиграмм холестерин истеъмол қилиш юрак-қон томир тизими касалликлари ривожланишини 17 фоизга, эрта ўлим хавфини эса 18 фоизга оширар экан. Қайд этиш жоизки, бир дона тухум таркибида тахминан 200 миллиграмм холестерин моддаси мавжуд.\nШу билан бирга, олимлар ушбу маҳсулотдан бутунлай воз кечиш керак эмаслигини таъкидлади, чунки меъёрида истеъмол қилинган тухум организм, хусусан, кўз ва суяклар учун фойдали ҳисобланади.\n«Одамларга уч дона тухумдан тайёрланган кундалик қуймоқдан воз кечишларини тавсия қиламан. Овқатланишда меъёр ва мувозанат муҳимдир», — дейди тадқиқотчи Кэтрин Тукер.\nУ ҳафтасига бир неча дона тухум истеъмол қилиш соғлиқ учун фойдадан холи эмаслигини қайд этди.\nКиритилди: 08:00 06.06.2019. Ўқилди: 1246 марта. Фикрлар сони: 0 та.


Америка янги дўстлар излашга тайёр, деди Трамп\n17:47 31 Октябр 2020\nТрамп Америка "янги дўстлар" излашга тайёрлигини эълон қилди\n11:49 01.03.2017 (Янгиланган 12:10 01.03.2017) Ҳавола олиш\nТрамп конгрессменларга "жаҳон халқлари - улар хоҳ дўст, хоҳ ғаним бўлсин - Америка кучли, Америка фахрланишини ва Америка озод" эканини кўрадилар", дея ваъда берди\nТОШКЕНТ, 1 мар — Sputnik. АҚШ президенти Дональд Трамп "янги дўстлар" излашга тайёрлигини эълон қилди, деб хабар берди РИА Новости.\n"Америка янги дўстлар топишга ва умумий манфаатларимиз мос тушган жойда янги ҳамкорликлар яратишга тайёр", — деб баёнот қилган Трамп ўзининг конгрессга мурожаатида.\nНАТО АҚШни альянсдан воз кечмасликка чақирди\nАҚШ президенти ҳукумат америкаликларни радикал ислом террорчилигидан ҳимоя қилиш учун жиддий чоралар қабул қилаётганини қайд этиб ўтган. Қочқинлар муаммоси ҳақида гапирар экан, Трамп "мос танлов"ни амалга ошириш имкони бўлмаган мамлакатлардан келаётганларни Америкага киритишни "эътиборсизлик" деб атаган.\n"Биз ўз давлатимиз экстремистлар паноҳ топадиган манзилга айланишига йўл қўя олмаймиз", — деб таъкидлаган Америка раҳбари. У шунингдек, Вашингтон мусулмон оламидаги иттифоқдошлар билан "Ислом давлати" террорчилик уюшмасига қарши курашда ҳамкорлик қилишга тайёрлигини қўшимча қилган.\nКонгрессга мурожаат қилар экан, Трамп НАТОни қўллаб-қувватлашга тайёрлигини айтган, аммо иттифоқдошлардан ўз молиявий мажбуриятларини бажаришларини талаб қилган.\nАҚШ яна ўз ортидан бошқа мамлакатларни эргаштиришга тайёр, деган Америка президенти.\nТрамп конгрессменларга "жаҳон халқлари — улар хоҳ дўст, хоҳ ғаним бўлишидан қатъи назар — Америка кучли, Америка фахрланишини ва Америка озодлигига гувоҳ бўладилар", дея ваъда берган.\nТрамп, АҚШ, сиёсат\n17:42 Ўзбекистонда "прописка"ни энди онлайн расмийлаштириш мумкин


Lamborghini янги суперкар тақдим қилди - Yoshlar.com\nLamborghini янги суперкар тақдим қилди\nLamborghini компанияси Женева автосалонида янги Centenario LP770-4 суперкарини намойиш қилди. Янги машина итальян маркаси асосчиси Ферруччо Ламборгинининг 100 йиллик таваллуди шарафига қурилди. Модель бренд тарихида биринчи марта тўлиқ бошқарилувчи шасси олди.\nПаст тезликларда машинанинг орқа ғилдираклари олдинги ғилдиракларга қарама-қарши томонга кичик бурчакка бурилади. Юқори тезликларда эса барча ғилдираклар бир томонга бурилади. Биринчи ҳолатда ғилдираклар базасининг виртуал камайиши амалга оширилади ва бу манёврликни яхшилаш ва бурилиш радиусини камайтиришга имкон беради.\nЯнги модель Lamborghini томонидан яратилган энг кучли двигатель билан жиҳозланди. 13 цилиндрли, 6,5 литрли мотор 770 от кучига эриша олади.\nМашина жойидан 100 км/соат тезликка 2,8 сонияда, 300 км/соат тезликка 23,5 сонияда эришади. Машинанинг максимал тезлиги 350 км/соатни ташкил қилади.\nМашина 100 км/cоат тезлик билан келаётганда тормоз босилгандан кейин тўлиқ тўхташи учун 30 метр, 300 км/cоат тезликда эса 290 метр талаб этилади.\nМодель карбон монокок атрофида қурилган. Карбондан, шунингдек, суперкарнинг кузов панеллари ишланган. Купе оғирлиги 1520 кг ни, оғирликнинг двигатель қувватига нисбати бир от кучига 1,97 кг ни ташкил қилади.\nCentenario учун пассив (фаралар ёнидаги, ғилдирак ёйлари ва остоналардаги ҳаво йўналтиргичлар радиаторга ҳаво берилишини оптималлаштиради) ва актив аэродинамик элементлар ишлаб чиқилди. Мисол учун, орқа аксқанот ҳаракатланиш шароитига қараб 150 мм га юқорига кўтарилиши ва эгилиш бурчагини 15 градусга ўзгартириши мумкин.\nҲаммаси бўлиб Lamborghini Centenario’дан 40 дона – 20 та купе ва 20 родстер ишлаб чиқарилади. Моделнинг нархи солиқ ҳисобга олинмаганда 1,75 млн евродан бошланади. Барча машиналар аввалданоқ сотиб бўлинди.


Колумбия Фаластинни давлат сифатида тан олиш фикридан қайтмади | Azon.uz - Ахборот-таҳлилий портал\n20:30 08.09.2018 580\nКолумбия ташқи ишлар вазири Карлос Ҳолмес Трухило мамлакатнинг олдинги президенти Хуан Мануэл Сантоснинг Фаластин мустақиллигини эътироф этиш қарори ўзгартирилмаслигини айтди.\nМаҳаллий Ал Темпо газетаси берган маълумотга кўра, АҚШга ташриф буюрган ташқи ишлар вазири Карлос Ҳолмес Трухило конференцияда: “Мамлакатимизнинг Фаластин мустақиллигини тан олиш қароридан қайтиш нияти йўқ. Биз бу фикрдан қайтиш ҳақида ўйламаяпмиз. Ҳамма нарса олдингидай давом этади”, деган.\nШунингдек, у Фаластинни давлат сифатида тан олиш, у билан алоқаларга киришишни англатмаслигини ҳам айтиб ўтди.\nКолумбиянинг олдинги президенти Хуан Мануэл Сантос ваколати тугашидан 4 кун олдин 3 августда Фаластинни мустақил давлат сифатида тан олган эди.\nЎтган душанба Колумбиянинг ҳозирги президенти Иван Доки олдинги президентнинг қароридан қайтилмаслигини айтди.\nФаластин ОАВ берган маълумотга кўра, Хуан Мануэл Сантос ваколати тугашидан олдин Фаластин Ташқи ишлар вазири Риёз Моликийга мактуб йўллайди. Унда Колумбия Фаластинни мустақил давлат сифатида тан олганини айтади.\n22:20 10.08.2018 694\n19:40 09.08.2018 2487\n14:20 09.08.2018 1531


Баҳс: Терма жамоамиз қаерга боради: Россиягами ёки...? - Offside.uz – Offside'да бўлинг, офсайдда қолманг!\nБаҳс: Терма жамоамиз қаерга боради: Россиягами ёки...?\nЎзбекистон терма жамоаси Жахон чемпионати – 2018 Осиё қитъаси саралаш ўйинларини сўнгги босқичини бошлаш арафасида. 3 саралаш босқичига қуръа ташлангандан буён ўтган давр мобайнида ОАВ томонидан кўплаб фикр-мулоҳазалар, танқидлар билдирилди. Роппа-роса 1 ойдан сўнг терма жамоамиз Сурия футболчиларига қарши майдонда саф тортишади. Барча билдирилган фикрлару, танқидлар майдон ташқарисида қолади, ҳаммаси яшил майдонда ҳал қилинади. Лекин албатта ушбу фикр-мулоҳазаю, танқидлардан хулоса чиқарилади деб умид қиламиз. Биз ҳам ушбу фикр мулоҳазалардан четда қолмаслик умидида журналист синглимиз Чарос Дўстматова билан ўзига хос “дуэл” ўтказдик. Яъни Чаросхон терма жамоага пессимистик жиҳатдан, камина (Обиджон Ғозиев) эса оптимистик тарафдан ёндошдик. Уёғига ўзингиз фикр билдирасиз.\nОбиджон Ғозиев: Бу сафар терма жамоамизнинг ЖЧга чиқишига ишонаман. Сабаблари, биринчидан, менимча, ҳозирда терма жамоамизнинг энг зўр таркиби жамланган. Буни Бабаян ҳам интервьюларида таъкидлаб ўтган. Сардор Рашидов, Одил Аҳмедов ва Виталий Денисовларнинг ўз клублари сафида асосий таркибда ҳаракат қилаётганлиги, ҳаракат қилганда хам асосий фигура вазифасини бажараётганлиги, албатта, терма жамоада асқотиши шубҳасиз. Қолаверса Сервер Жепаров ҳам миллий чемпионатимизга қайтиб яна ажойиб футбол намойиш қилишни бошлади, марказий ҳимоячиларимиз Анзур Исмоилов ва Егор Кримецлар ҳам ҳозирда дунёнинг кучли футбол лигасига эга бўлишга уринаётган Хитой Суперлигасида тўп суришяпти. Янги кадрлар – Достон Ҳамадамов ва Элдор Шомуродовлардан ҳам умидимиз катта.\nЧарос Дўстматова: Келинг, ТЖМнинг ўртоқлик ўйинларига назар ташлайлик. Қайси кучли жамоа билан ўйнади, тажриба орттирди. Сиз юқорида номларини санаб ўтган футболчиларимиз ўз клубида кучли. Клуб ва терма жамоа ўртасида фарқ бор. Ҳар қайси клуб ҳар хил тактика асосида ўйнайди. Футболчиларни ТЖ тактикасига мослаштириш, уларнинг ўзаро тил топиши учун ўртоқлик ўйинлар зарур. “Оқлар-кўклар” ўйини эмас.\nЭнди бош мураббий масаласи. Мен олий лига кучайсагина ЖЧ га чиқардик десам, бўларди-ю, лекин сиз менга АПЛни мисол қилиб, Англиянинг Евро-2016 да кўрсатган натижасини рўкач қилишингиз мумкин. Ҳа, сиз ҳақсиз. Кўп нарса мураббийга боғлиқ. Бабаянга ҳозирча на ишонч билдиришни, на билдирмасликни билмайман. Аммо таркибга фақат “Пахтакор” футболчиларини жалб қилаётгани, албатта, ТЖ бош мураббийига ярашадиган иш эмас. Федерация шунчалик Бабаянга ишонч билдираётган экан, унда бирор хорижлик ёрдамчи мураббий таклиф қилинсин. Биз буни хориж мураббийи Хосе Мариа Мендез орқали футзал тажрибасида кўрдик.\nКейин мени яна бир савол қизиқтиради. Биз ўртоқлик ўйинлари, бошқа ташкилий масалаларда ТЖМни айблаймиз. Лекин уларни ким назорат қилади. Албатта, ЎФФ. Эсингиздами, 2014 йилда ЖЧга чиқолмаганимизда М. Усмонов чиқиб, олдимизга ЖЧга чиқиш вазифаси қўйилмаган эди деган эдилар. Бу сафар-чи? Бу сафар қўйилганмикин?! Умуман ўтган сафарги ҳолатдан нима ўзгарди ўзи. На таркиб, (албатта, Лабоновдан ташқари) на ташкилий масалаларда, на ЎФФда айтарли янгилик бўлмади.\nОбиджон Ғозиев: Бош мураббий хақидаги гапларингизга бутунлай бўлмасада, хар қалай қўшиламан. Лекин, бир нарса фактлигича қолади - Бабаян терма жамоа мураббийи сифатида ҳали биронта расмий ўйинда мағлубиятга учрамади. Балки уни тактик жиҳатларда нўноқликда айблармиз, лекин унинг кучли психологлигини инкор эта олмаймиз. Яна мен Бабаянни ҳозирги кунда хотиржам, ёнбошлаб олиб ҳордиқ чиқараётганлигига ҳам ишонмайман. У кучли менежер, "Пахтакор" ўйинчиларини термага кўпроқ жалб этаётганлиги остида хам менежмент, маркетинг мақсадлари ётганлиги сир эмас. У билади, агар термани ЖЧ га олиб чиқа олса, нималарга, қандай обрў ва мавқега эришишини. Ва жуда яхши тушуниб турибди - бу имконият унинг учун сўнггиси эканлигини. Агар натижа салбий бўлган тақдирда у яна "Пахтакор"га қайтиб ишлаши, ишсиз қолмаслиги мумкин, лекин унинг мураббийлик статусига катта зиён етади. Ушбу сабаблар туфайли айта оламанки, Бабаяннинг ҳам сўнгги босқичга олиб қўйган ўз қарашлари ва тактиклари бор.\nЧарос Дўстматова: Терма жамоа натижалари учун ҳеч қачон ЎФФ ёки ТЖМ жавоб берганми ҳеч? Фақат бош мураббий алмаштириш билан чекланади. ЖЧ га чиқиш учун аввало тизим йўлга қўйилиши керак. Энди рақиблар масаласига тўхталсак. Ҳатто рақиблар масаласида хам жиддий ўзгаришлар бўлгани йўқ. Яна ўша Жанубий Корея, яна ўша Эрон... Россияда ном қозонаётганлар орасида Эрон ўйинчилари хам борлигини ёддан чиқармайлик. Ўтган саралашда кучли деб ўйламаганимиз Жанубий Кореяни сафдан чиқаришни барибир уддалай олмадик. Рақиблар ўйинида пасайиш бор, шу бизни ЖЧ га чиқишимизга ёрдам беради деган сўзларга ишонмайман. Рақибларимиздан ҳатто Хитой хам бизни аутсайдерлар қаторида кўраётганлиги сир эмас. Ҳа, улар бизни менсишмаяпти. Қуръадан кейин Қатар ҳам бизни энг ўнғай рақиб сифатида кўрди. Хўп таркибимиз кучли бўлса нега рақибларимиз биздан очко олишига шунчалик ишонишмоқда. Чунки Хитой, Эрон ва Жанубий Кореянинг ишонадиган мураббийи бор. Улар кучли жамоалар билан ўртоқлик ўйинлари ўтказишяпти. Умуман ЖЧга чиқиш йўлида яхшигина саъй-ҳаркатлар қилишмоқда, шу сабаб ўзига ишонишмоқда. Биз эса бу борада яна омадга суяниб қолганмиз. Агар тизим бўлса ва у қониқарли ишласа бу сафар бўлмаса ҳам келаси сафар албатта ЖЧ га чиқишимизга умид пайдо бўлади.\nОбиджон Ғозиев: Бизга бу сафар ҳар доим ҳам қулай тушавермайдиган тақвим қулай келди. Сурияни ўзимизда қабул қиламиз, ушбу ўйиндаги 3 очко бизга кейинги турда Қатар билан ўйинда ҳам ғалаба қозонишимизга кўмак беради. Биз сафарда Қатарни енгганмиз ва енга оламиз ҳам. 3-турда Эронни ўз уйимизда қабул қиламиз. Одатда бизнинг ўйинчилармиз мавсумнинг шу қисмида идеал холатда, формада бўлишади (Эронни ўз уйида ютиб келганимизни эслайлик). Сўнгра Хитойни қабул қиламиз. Бу пайтга келиб камида 7 очкони қўлга киритиб олсак, бизни тўхтатиш қийин бўлиб қолади. Хитойни ўзимизда енга олсак (бу деярли аниқ), кейинги турда Жанубий Кореяга хотиржам йўл олишимиз мумкин. Корейслар билан эса менимча кўплаб футболчиларимизнинг ўзига хос хисоб-китоби бор. Кореядан энг ёмон натижа қабул қилинганда ҳам 2 давра ўйинларида камида 6 очко йиға олсак, менимча биз Россияга бора оламиз.\nХулоса: Юқоридаги фикрлар бизнинг шахсий фикрларимиз. Қандай фикрда бўлишимиздан қатъи назар ҳар қандай ҳолатда ҳам Ватанимиз бош жамоасининг Россияда бўладиган Жаҳон чемпионатига чиқишини барчамиз бирдай истаймиз ва умид қиламизки ушбу истакларимизни Бабаян бошчилиигидаги терма жамоамиз йигитлари амалга оширишади. Бу йўлда ТЖМ, ЎФФ ва мухлислар бирлашиб терма жамоамизни қўллаб-қувватлашидан умидвормиз.\n03/08, 22:03 0


Қирғизистон Марказий сайлов комиссиясининг собиқ раҳбари Туйғунаали Абдраимов 2 ойга ҳибсга олинди - uzpress\nМСКнинг собиқ раиси Туйғунаали Абдраимов икки ойга ҳибсга олинди. Бундай қарор, адвокат Таалайгул Тўқтакуновага кўра, 2 май куни Бишкекнинг Первомайский туман суди томонидан қабул қилинган.\nАбдраимов 30 июнга қадар Миллий хавфсизлик давлат қўмитасининг тергов изоляторида ҳибсда сақланган.\n«Биз юқори идораларга мурожаат қиламиз. Унга «хизмат ваколатини суиистеъмол қилиш» моддаси бўйича жиноий иш қўзғатилган. Лекин МСК раҳбари бошқа давлат органларига кўрсатма бериш ҳуқуқига эгами? Бу жиноий иш юзасидан саволлар талайгина», — деди адвокат.\nБир кун аввал Миллий хавфсизлик давлат қўмитаси хабар қилганидек, Чуй вилоятининг собиқ ҳокими, МСК собиқ раҳбари Туйғунаали Абдраимов мансаб ваколатини суиистеъмол қилишда гумонланиб ҳибсга олинган.\n2021 йил сентябрь ойида Миллий хавфсизлик давлат қўмитаси Туйғунаали Абдраимовга нисбатан Қирғизистон Республикаси Жиноят кодексининг 323-моддаси («Ноқонуний даромад олиш») бўйича судгача иш очган эди.


Samsung букилувчан смартфонларни ишлаб чиқарди » Ўзбекистон янгиликлари – Zamin.uz\nSamsung букилувчан смартфонларни ишлаб чиқарди\nГажетлар бозори жуда тез ўзгармоқда. Яқин орада бозорда букилувчан смартфонлар пайдо бўлиши мумкин. Самсунг янги гажетлар ғояси ҳақида 2008 йилда бош қотира бошлаганди. Айнан ҳозир компания уни амалга оширишга ҳар қачонгидан яқин келди. Унга кўра, компания тез орада бир эмас иккита эгилувчан қурилмани тадқим этиши мумкин, дея хабар беради Uzreport.uz сайти.\nУларнинг иккиси ҳам ОЛEД-экранлари билан жиҳозланади. Қурилмаларнинг биринчиси ўзида ҳам смартфон ҳам планшентни бирлаштиради. Очилган ҳолатда экран диагонали 8 дюймни ташкил этади.\nСамсунг букилувчан смартфонларни ишлаб чиқарди - Ўзбекистон янгиликлариИккинчи қурилма оддий смартфонга ўхшайди, бироқ у иккита қилиб йиғилади. Самсунг бундан аввал ҳам қурилманинг экранини букиш имкониятини берадиган технологиядан фойдаланган эди.\nЭслатиб ўтамиз, 2 йил аввал компания катта ҳажмли экран ва компакт ҳажмли гажетни бир бутунликда жамлаш имкониятини намойиш қилган. Сўнгги қурилмалар эса келгуси йил Барселонада ўтказиладиган Мобиле Wорлд Cонгресс, кўргазмасида тақдим қилиниши мумкин.\n14:17 Янги Samsung Galaxy J7 моделига Full HD экран ўрнатилмайди\n15:58 “Samsung” янги аудиотизим ишлаб чиқаришини эълон қилди


Сенатор: «Вилоятларда мактаб бинолари етишмаяпти. Коллеж бинолари эса бўш»\nСенатнинг 19-ялпи мажлисида касб-ҳунар коллежларнинг бўш ўринларидан фойдаланиш ва мактабларда ўрин етишмаётганлиги хусусида сўз борди.\nСенатор Шоҳида Орипованинг сўзларига кўра, 10-,11-синфларнинг тикланганлиги ҳисобига ҳозирда кўплаб мактабларда ўқувчилар учун ўрин етишмаётганлиги кузатилмоқда. Мактабларнинг 2, ҳатто 3 сменада фаолият кўрсатаётганлиги ҳолатлари мавжуд.\n«Коллежларнинг 2 гектардан 10 гектаргача майдонлари бор, кўпгина бинолар бўшаб ётибди. Коллеж биноларининг ҳеч бўлмаса 50 фоизи халқ таълимига ўтказилиши керак», — дейди Орипова.\nЯлпи мажлисда «Фаол инвестициялар ва ижтимоий ривожланиш йили» давлат дастурининг 2019 йил биринчи чорагидаги ижроси юзасидан ҳисобот берган Бош вазир ўринбосари Азиз Абдуҳакимов мазкур масала бўйича изоҳ берди.\nБош вазир ўринбосарига кўра, чиндан ҳам мактабларда ўқувчилар сонининг кўплиги, ўрин етишмовчилиги ҳолатлари мавжуд. Мазкур масала бўйича ҳар бир вилоятдаги ҳолат ўрганиб чиқилган. Аммо коллежларнинг барчаси ҳам мактабга мослаштириш учун мос келмайди. Жойлашув ўрни ёки бошқа кўрсаткичлар нуқтаи назаридан тўғри келмаслиги мумкин.\n«Масаланинг яна бир жиҳати бор. Ўрта махсус таълим тизимини ҳам буткул йўқотиб юбориш керак эмас. 11-синфни битирган боланинг қўлида фақатгина шаҳодатнома бўлади. Унинг ишга жойлашиши муаммо бўлиши мумкин. Биргина шаҳодатнома билан энг қуйи вазифаларда, оддий қилиб айтганда, мардикорлик билан шуғулланиши мумкин.Чунки унинг мутахассислиги йўқ. Ҳеч қаерга ишга олинмайди. Шу нуқтаи назардан, ишлаб чиқаришга йўналтирувчи коллежларнинг ҳам сақлаб қолинишига эҳтиёж бор. Шунинг учун бинолар тақсимотида балансни сақлаб қолишга ҳаракат қиляпмиз. Халқ таълими, Олий таълим, Меҳнат вазирлиги ўртасида коллежларни тақсимлаш бўйича бир қарорга келинган. Давлат раҳбарига бу юзасидан ҳисобот киритилиб, розилик ҳам олинган», — дея таъкидлади Абдуҳакимов.\nМаълум қилинишича, Сурхондарёда вилоятдаги 80та коллежнинг 39таси мактаблар учун берилган.\n«Олий таълим тизимига ҳам коллежлар сақлаб қолиниши керак. Чунки ҳозирда олий таълим қамрови атиги 9 фоиз, бу кўрсаткични 20 фоизга етказишимиз керак», — дея қўшимча қилди Азиз Абдуҳакимов.


Давлат дастуридаги энг муҳим вазифалар. Буни биласизми? (2019 йил, 24 сон) | insonvaqonun.uz\nБош саҳифа/Олам ва одам/Давлат дастуридаги энг муҳим вазифалар. Буни биласизми? (2019 йил, 24 сон)\nУшбу Давлат дастурида бир жиҳатдан асосий эътибор инновацион лойиҳалар, инвестиция лойиҳалари асосида мамлакат иқтисодиётини кескин кўтаришга қаратилган бўлса, бошқа томондан аҳолининг барча ижтимоий қатламлари манфаатларини кўзлаш, таълим тизимини юксалтириш, ёшларнинг чуқур билим олиши ва янги лойиҳалар билан чиқиши учун шароит яратиш, ижтимоий ривожланиш, аҳоли ўртасида ишсизликни камайтириш, қонун устуворлигини таъминлаш масалалари энг муҳим даражага кўтарилган.\nДавлат дастурига мувофиқ, 2019 йилда умумий қиймати 16,9 триллион сўм ва 8,1 миллиард АҚШ долларига тенг лойиҳа амалга оширилиши керак.\nУшбу давлат дастурида белгиланган режалар ва лойиҳаларга эътибор қаратадиган бўлсак, унда иқтисодий масалаларда баъзи оқсоқликларга чек қўйиш мақсадида принципиал йўналишлар белгиланганлигини кўриш мумкин. Масалан, энди мамлакатимизда инвесторлар фаолиятига тўсқинлик қилаётган муаммоларни тезкор ва самарали ҳал этишни таъминлаш мақсадида инвесторлар билан шахсан учрашувлар ўтказиш амалиёти йўлга қўйила бошланди. Фармон билан 2019 йил 1 мартдан бошлаб хорижий инвестициялар иштирокидаги корхоналарнинг таъсисчилари (иштирокчилари) ва уларнинг оила аъзолари учун муддатини мамлакатдан чиқмасдан узайтириш имконияти бўлган, амал қилиш муддати уч йилни ташкил қиладиган “инвестиция визаси” жорий этилганлигини ҳам мамлакатимизга инвесторларни кўпроқ жалб этишда муҳим аҳамиятга эга. Уларга Ўзбекистон Республикасида яшаш гувоҳномаси 10 йил муддатга соддалаштирилган тартибда берилади ҳамда улар Ўзбекистон Республикаси фуқаролари учун назарда тутилган шартларда тиббий ва таълим хизматларидан фойдаланиш ҳуқуқига эгадирлар. Хорижий инвесторларга бу тариқа кенг имкониятлар яратилиши мамлакатимизда инвестиция муҳитининг янада юксалишига хизмат қилади.\n2019 йилги Давлат дастури ва у билан боғлиқ Фармонда мен учун энг мақбул кўринган яна бир жиҳатни эътиборингизга ҳавола этмоқчиман. Дастурда банд бўлмаган аҳолини, айниқса, ёшларни меҳнат бозорида талаб юқори бўлган касбларга ўқитиш масаласи кўтарилган. Бунда касбий таълимнинг замонавий механизмлари жорий этилиши, ёшлар ўз малакасини ошириши учун уларга таъсирчан рағбатлантирувчи омиллар яратиш кераклиги, касб-ҳунар коллежлари негизида давлат-хусусий шериклик шартлари асосида банд бўлмаган аҳоли ва ишсиз фуқаролар учун ўқитиш марказларини ташкил этиш лозимлиги хусусида вазифалар белгиланган. Ҳар бир касб ривожланиши учун, албатта, ўша касбнинг негизи мустаҳкам бўлиши керак ва билимли ёшлар уни юксалтирмоғи лозим. Бунинг учун 2019 йилги Давлат дастурида юқоридаги каби ҳал қилувчи асослар келтириб ўтилган. Айни пайтда босқичма-босқич равишда тегишли органлар томонидан дастурда белгиланган вазифалар амалга оширилаяпти.\nЎз вақтида ушбу Фармон лойиҳаси жамоатчилик муҳокамасига қўйилган эди. Жамоатчилик муҳокамаси доирасида Давлат дастури лойиҳасига жами 4180 та таклиф келиб тушган. Маълум бўлишича, 200 дан ортиқ фуқароларнинг концептуал ва долзарб таклифларидан Давлат дастури лойиҳасини мазмунан такомиллаштиришда фойдаланилган ҳамда 30 га яқин таклифлар асосида тегишли бандларга таҳририй ўзгартиришлар киритилган. Эндиликда барча бандларда белгиланган вазифалар йил якунига қадар тўлиқ амалга оширилиши юртимиз тараққиёти ва фаровон ҳаётимиз учун кўплаб фаолият жабҳаларида адолатли ва принципиал тизим ўрнатилиши учун долзарб аҳамият касб этади.\nТошкент давлат юридик университети “Халқаро оммавий ҳуқуқ кафедраси” доценти, юридик фанлар доктори


Вадим Абрамов "Пахтакор"га қарши ўйиндан сўнг: Учрашув мухлисларга қанчалик ёққанини билмадимку, лекин мураббийлар штабининг анчагина асаби бузилди\n28 ноябрь, 2019, 11:54 689\nТеглар:Суперлига | Бунёдкор | Пахтакор | Вадим Абрамов\nАбрамовнинг ўйиндан кейинги фикрлари\nСуперлиганинг 25-туридан ўрин олган «Пахтакор» - «Бунёдкор» (2:3) учрашувидан кейин ўтказилган матбуот анжуманида «қалдирғочлар» устози Вадим Абрамов иштирок этди. Бу ҳақда клуб матбуот хизмати хабар берди.\n- Бугунги ўйин дерби мақомига мос бўлди, дея оламан. Асабий ва ҳужумкор руҳда ўтган баҳс мухлисларга қанчалик ёққанини билмадимку, лекин мураббийлар штабининг анчагина асаби бузилди. Очиғи, ўйин охирларида омадимиз келди. Қолаверса, чемпионликни қўлга киритиб бўлган «Пахтакор» футболчиларининг руҳияти ҳам бизнинг фойдамизга хизмат қилди. Ҳам чемпионликни, ҳам кубокни қўлга киритган футболчиларни руҳий томондан ўйинга тайёрлаш жуда мушкул. Бу табиий ҳол.\nЖамоа ёш. Таркибдаги футболчиларни тажриба борасида «Пахтакор» ўйинчилари билан солиштириб бўлмайди. Ҳисоб қисқаргач рақиб ўз ўйинини топиб олди ва яна бизни жазолади. «Пахтакор»ни тажрибали мураббий бошқаради. Эътибор берган бўлсангиз, рақиб иккинчи бўлимни ишончли тарзда ўтказди. Чунки тажрибали ўйинчи қандай ўйнашни билади. Қолаверса, улар мавсумни мағлубиятсиз якунлашни ният қилганди. Футбол хатоларсиз бўлмайди. Ўйлайманки, шундай хатоларни камайтириб, янада жиддий жамоага айланамиз, - деди Абрамов.\nБарча асаб бузарлар хужакурсинга. Узбек футболи хам бошида узини ракобатбардош килиб курсатади. Сунгра охирида бир бирларига мурувват улашади. Буни бунёдкор пахтакор ва динамо сурхон жараёнида якол куриш мумкун. Уртада эса мухлисларни ахмок киладилар, билмайдики узлари мутахам мухлислар олдида. Узбек футболи качон шакиланади качон биларда клублар усади. ОЧЛ да иштрок этадигон бошка давлатлар качон 3 та пойтахт клубидан бошка клубларни танишади? Бошка давлатга бориб тошкен десангиз ахааа узбекистан дейишади. Лекин термез десангиз каер у деб эси котади. Хохлардик биз хам узбекистон пули факат тошкентни эмас бошка бир вилоятимизни хам танитишини. 2020 йил умид киламан бир катор тизимлар узгариши билан бирга бизнинг хам футбол ижобий томонга узгаради. Шу каторда хаконий хакмлар таёрлашда ва хар бир супер лига клубларида академялар барпо этилишига умидларимиз катта. Менинг шахсий фикрим алохида футбол тизимида вар билан бирга адолатни суд идораси етишмаяпти. Ушбу судда хакамлар хам футболчилар хам ва мураббийлар штаби ни хам иши адолатли курилади. Ушандан кейин барчаси куринади эплолган майдонга колади. Кулидан келмаса масулятни уз буйнига олмай чекинади. Ушанда балким футболимизда узгаришлар кузга ташланса ажаб эмас, ва ушандан кейин чала партишликни олдини оламиз ва биз хам европа футболига ухшаш уйинларни уз клубимизда курамиз.\nСуперлига - 2019. Энг кўп гол урган ҳимоячилар билан танишинг!


Тебранишлар ҳақида — У ким, бу нима — QOMUS.INFO\nQOMUS.INFO > Т ҳарфи > ТЕБРАНИШЛАР\nТЕБРАНИШЛАР — муайян вақт ораликларида такрорланиб турадиган харакатлар. Мас., соат маятнигининг тебраниши, чолғу асбоблари торларининг ёки камертон оёқчаларининг тебраниши, радиоприёмник контуридаги конденсатор қопламалари орасидаги кучланишнинг тебраниши ва б. шундай такрорланувчанлик хоссасига эгадир. Такрорланаётган жараённинг физик табиатига қараб механик, электромагнит, электромеханик ва б. Т. га ажралади.\nТебранишлар табиатда ва техникада кенг тарқалган. Кўпчилик ҳолларда улар салбий таъсир қилади. Рельсларнинг қўшилиш жойидан утаётганда поезднинг ғилдираклари берадиган турткилар кўприкнинг тебранишига, сузиш винтининг айланиши кема танасининг тебранишига, самолёт қанотларининг тебраниши ҳалокатга олиб келиши мумкин. Бундай ҳолларда Тебранишларни хавфли чегарагача кутарилишига йўл қўймаслик учун тегишли чоратадбир кўрилади. Шунга қарамасдан Тебранишлар техниканинг турли соҳаларида муҳим аҳамиятга эга. Mac, радиотехника тебранма жараёнларга асосланган. Тебранаётган тизимга кўрсатилаётган таъсир характерига кўра, Тебранишлар эркин Тебранишлар, мажбурий Тебранишлар, авто Тебранишлар ва параметрик Тебранишларга бўлинади. Мувозанат ҳолатидан чиқарилгандан кейин ўзича тебранадиган тизимда юз берадиган Тебранишларга эркин Тебранишлар ; даврий равишда ўзгарувчи ташқи куч таъсири остида бўладиган Тебранишларга мажбурий Тебранишлар деб юритилади.\nАвтотебранишлар вақтида мажбурий Тебранишлар даги каби тебранувчи тизимга ташки кучлар таъсир қилади, бироқ бундай таъсир кўрсатилиши зарур бўлган вақт моментларини тебранувчи тизимнинг ўзи белгилайди, ташқи таъсирни тизимнинг ўзи бошқаради. Mac, маятникли соатда маятник, кўтариб қўйилган тошнинг ёки буралган пружинанинг энергияси ҳисобига туртки олиб туради, бунда бу турткилар маятник ўрта ҳолатдан ўтаётган моментлардагина берилади. Параметрик Тебранишлар вақтида ташқи таъсир ҳисобига тизимнинг бирор параметри, мас., тебранаётган шарча осилиб турган ипнинг узунлиги даврий равишда ўзгариб туради.\nЭнг содда тебраниш гармоник Тебранишлар дир. Гармоник Тебранишларда тебранувчи катталик вақт бўйича синус ёки косинус қонуни бўйича ўзгаради. Бу турдаги тебраниш қуйидаги сабабларга кўра жуда муҳимдир: табиатда ва техникада учрайдиган Тебранишлар ўз характери бўйича гармоник Тебранишларга жуда яқин; бошқача кўринишдаги даврий Тебранишларни устмауст тушган бир неча гармоник Тебранишлар сифатида тасаввур қилиш мумкин. Тебраниш жараёнларининг физик моҳияти турлича бўлишига қармай, улардаги Тебранишларнинг ўзига хос хусусиятлари бир хил қонуниятга бўйсунади. Гармоник Тебранишларнинг ўзаро қўшилишидан турли Тебранишлар, мас., бир хил частота ва турлича фазаларга эга булган ўзаро перпендикуляр иккита гармоник Тебранишлар йиғиндиси фазалар айирмасига қараб тебранувчи нуқтанинг траекторияси тўғри чизиқ, айлана ёки эллипедан иборат булиши мумкин. Частоталари турлича ва узаро перпендикуляр булган иккита гармоник Тебранишлар йигиндисини ифодаловчи нуқта ҳаракатининг траекториялари ғоят мураккаб чизиклардан иборат. Бу чизиклар Лиссажу фигуралари деб юритилади. Гармоник Тебранишлардан иборат турлича мураккаб Тебранишлар механика, электротехника, радиотехника, оптика ва б. фан ҳамда техника соҳаларида кўп учрайди.\nАд.: Малов Н. Н ., Основў теории колебаний, М., 1971; Детлаф А. А., Яворский Б. М., Курс физики, М., 1989.\nNext PostТЕКИС ҲАРАКАТ


Россияда "одам ови"га қарши акциялар ўтказилди\nМеҳнат муҳожирларига қарши амалиётлар Красноярск шаҳрида ҳам ўтказилди.\n13 август куни Москвадаги Страстной булварда озодлик куйчиси, рус шоири Владимир Высоцкий ёдгорлиги ёнида «Одамларни овлаш шармандалигини тўхтатинг!» шиори остида норозилик акцияси ўтказилди. Тадбирга йиғилган жамоатчилик фаоллари Россияда олиб борилаётган “муҳожир ови” ва Гольяново чодир шаҳарчасини йўқотишни талаб қилиб чиқди.\nНорозилик акциясини мигрантлар ҳуқуқлари ҳимояси билан шуғулланувчи “Фуқаровий кўмак” ташкилоти ўтказди.\nМоскванинг четидаги Гольяново мавзеида мигрантлар учун ташкил қилинган лагерда одамларни ноқонуний сақлашни ҳамда Россия бўйлаб муҳожирларга қарши олиб борилаётган “зачисткаларни” тўхтатиш талаби билан чиққан ташкилот намояндалари муҳожирларнинг ҳақ-ҳуқуқлари қўпол тарзда топталаётганидан хавотир билдирди.\nГольяново лагеридаги вазият билан танишиб қайтган “Фуқаровий кўмак” ташкилоти раҳбари Светлана Ганнушкина Озодликка йиғилганларнинг талаблари тўғрисида айтиб берди.\n- Ўтказилаётган облавалар одамларни овлашдир. Бу - Россия учун катта шармандалик! Бу тўхтатилиши керак. Ахир, ҳайвонлардан фарқимиз бўлиши керакку... Матвеевский бозоридаги жанжалда бизнинг фуқаролар иштирок этган, полиция ходимини бизники урган, мигрантларнинг бунга нима алоқаси бор?! (гап доғистонлик йигит ҳақида - таҳр.) Менимча, бу Москва мэри сайлови ва Олимпиадага тайёргарлик билан боғлиқ. Ксенофобия кайфиятини биринчи навбатда ҳукуматнинг ўзи кучайтирмоқда, деди Светлана Ганнушкина.\nГаннушкина хоним Озодликка Гольяново лагерига ҳозирда янги муҳожирлар олиб келинмаётгани, у ерда 533 нафар, асосан Вьетнам фуқаролари қолаётганини маълум қилди.\nМоскванинг Страстной бульварида норозилик акцияси\nМосква шаҳар полицияси расмий хабарига кўра, Гольяновода сақланаётганларни депортация қилиш амалиёти уларнинг ҳужжатлари йўқлиги боис бошланмаяпти. Ҳужжатларни тиклаш устида Вьетнам элчихонаси билан ҳамкорликда иш олиб борилмоқда.\nШунга қарамасдан, Светлана Ганнушкина ва бошқа ҳуқуқ ҳимоячилари бу лагерь Россия қонунчилигига хилоф равишда қурилганини таъкидлаб, Россия Бош прокуратураси ва Тергов қўмитасига ариза юборганини қўшимча қилди.\nНорозилик акциясини кузатиб бораётган мустақил журналист Соҳиба Ҳайитбоева Гольяново лагери очилган кун у ерда 100 га яқин ўзбек муҳожири борлиги, ҳозирда улар депортация марказларига жўнатилганини айтиб берди.\n- Лагерь очилган куни тахминан 100 га яқин одам бор эди. Булар ҳисобга киритилмади, матбуотда эълон қилинмади. Уларни камайтириб-камайтириб, кеча охирги маротаба гаплашганимда 10 киши – 4 аёл 6 эркак қолганини айтишди. Уларни "спецприёмник"ларга олиб кетишяпти экан, сонини камайтириб. Аҳволлари жуда ёмон эди. Масалан, фақат совуқ сувга бош ювишади, ювинишади, қандай ушланган бўлса – шундай олиб келинган: кийим алмаштирилмайди. Кундузи иссиқ, дим, кечаси - совуқ. Бунинг устига, 4 кишига 1 тиш чўткаси беришибди, - бу гигиенага ҳам тўғри келмайди. Энг ёмони – касаллар кўп. Ичида ҳомиладор аёллар ҳам бор эди. Ҳозир ўзбеклардан жарима олиб, “ўзларинг билет олинглар, ўз хоҳишим билан, деб чиқиб кетинглар”, деб талаб қиляпти экан, дейди журналист Соҳиба Ҳайитбоева.\nАкция иштирокчилари “Одамларни овлаш шармандалигини тўхтатинг!”, “Лагерь ноқонунийдир!”, “Собянин москваликларга уларнинг келажакдаги тақдирини намойиш қилди - лагерь!”, “Одамлар ноқонуний бўла олмайди!”, “Қулдорлар судлансин!” каби плакатларни кўтариб чиқди.\nРоссиянинг турли ўлкаларида “ноқонуний муҳожирларни овлаш” полиция амалиётларига қарши Москванинг яна иккита жойида норозилик акциялари ўтказилди.\nЛермонтов майдонида “Россия социалистик ҳаракати” байроғи остида йиғилган 60 кишилик намойиш иштирокчилари Кремлнинг ва шаҳар мэриясининг миграция сиёсатини танқид қилиб чиқди.\n10 кишилик бошқа пикет Гольяново лагеридан узоқда бўлмаган “Первомайский” савдо маркази олдида ўтказилди. Файерларни ёндирган москвалик ёшлар “Бугун мигрантлар – эртага биз!”, “Йўқолсин чегаралар, йўқотилсин депортациялар!”, деб ҳайқирди.\nРоссия бўйлаб меҳнат мигрантларига қарши ўтказилаётган амалиётларни таниқли олимлар ҳам кескин танқид қилмоқда.\nМосквадан ташқари, Россия ҳукуматининг олиб бораётган муҳожирларга қарши сиёсатини қоралаб Санкт-Петербургнинг Кировский кўчасидаги Федерал миграция хизмати биноси олдида якка пикетлар ўтказилди.\nФедерал Миграция хизмати хабарига кўра, Россияда бугунги кунда 3,5 миллион ноқонуний муҳожир қолмоқда, қонуний ишлаётган мигрантлар сони 1,8 миллион кишини ташкил этади. ФМС муҳожирлар сони Россияда йилдан-йилга кўпайиб бораётганини таъкидлаб келмоқда.


Энг катта хавф лоқайдлик ва бепарволик кучайиб бораётганида — президент – Газета.uz\n19 январ 2021, 20:00 Сиёсат\nПрезидент Шавкат Мирзиёев видеоселектор йиғилишда маънавият учун энг катта хавф — бу аксарият одамларимизда лоқайдлик ва бепарволик кучайиб бораётганида эканини таъкидлади.\nАйниқса, ҳозирги замонда маънавий нуқтаи назардан «ухлаб ётиш»га, лоқайд бўлишга ҳеч кимнинг ҳаққи йўқ. Барча фожиа ва муаммолар, Ватанга, миллатга, келажакка хиёнат айнан лоқайдликдан бошланиши қайд этилди.\n«Газета.uz» мухбири хабар беришича, йиғилишда аксарият одамлар, авваламбор, раҳбарлар, давлат ходимларининг билимсизлиги, замондан орқадалиги энг катта ички хавф экани қайд этилди.\n«Иқтисодий камбағалликни қисқартириш бўйича катта ишлар олиб бораяпмиз. Лекин маънавий қашшоқликни қандай қисқартирамиз? Фикр қарамлигидан қандай қутуламиз? Ислоҳотлар учун маблағ ва инвестицияларни топяпмиз, лекин маънавий иммунитетни мустаҳкамлаш учун руҳий ресурсни қаердан топамиз? Бу саволлар ҳар биримизни ўйлантириши зарур» — деди давлат раҳбари.\nБугун болаларни ота-она, боғча, мактаб ёки институт эмас, аксарият ҳолларда қўлидаги телефон «тарбиялаётгани» айтилди.\n«Мобиль телефон энди оддий алоқа воситаси эмас, кўпинча ёт мафкурани тарқатадиган қуролга айланмоқда. Маънавиятимизга мутлақо бегона бўлган зарарли ғоялар чегарани бузмасдан, билдирмасдан хонадонимизга, жамиятимизга кириб келаяпти. Буларнинг барчаси биз учун огоҳлик қўнғироғи бўлиб янграши зарур. Биз — ғурури баланд халқмиз. Мана шу бойлигимизни йўқотиб қўймаслигимиз керак» — деди президент.\nЧетда нима ялтироқ бўлиб кўринса, ўшанинг орқасидан чопиш, хорижники экан, деб унга қуллуқ қилиш, айниқса, маънавият соҳасида ярашмаслиги айтилди. Афсуски, кейинги пайтда бу борада четнинг таъсири, таъбир жоиз бўлса, «импорт»нинг ҳажми ошиб кетмоқда. Маънавий иммунитети заиф бўлган баъзи ёшлар юриш-туришда ҳам, муомала-муносабатда ҳам бошқаларга кўр-кўрона эргашмоқда.\n«Илгари „Бир болага етти маҳалла ота-она“ деган мақолга амал қилиб яшардик. Ўғил-қизларимизнинг ахлоқ-одоби, ўқиши учун нафақат уларнинг ота-оналари, аввало, маҳалладаги нуронийлар, кайвони кексалар, зиёлилар ўзини масъул ва жавобгар деб биларди. Шунинг учун ҳам маҳаллаларимизда уруш-жанжал, безорилик, ичкиликбозлик қилиб юрадиган ёшлар, оилавий ажримлар кам бўларди. Кекса авлод вакиллари ёшларни меҳнатга, ўз уйини, кўчалар, гузар ва майдонларни озода тутишга ўргатарди. Энди айрим одамлар ҳовлисини боласига эмас, мардикорга тозалатади. Кўп қаватли уйларда қўшни қўшнисини танимайди. Бу ҳолда болалар меҳнатни, одобни, маданиятни, меҳр-оқибатни кимдан ўрганади» — деди давлат раҳбари.


"Бунёдкор" назорат учрашувида "Қўқон-1912"дан устун келди\n60-дақиқада Зафар Тўраевнинг жаримадан йўллаган зарбаси салгина юқоридан кетди. 74-дақиқада Владислав Нуриев жамоасига ғалаба келтирувчи голга муаллифлик қилди. Шу тариқа, голларга бой бўлган баҳсда вакилларимиз мағлубиятга учрашди.\nГоллар: Суҳроб Бердиев (4, 45), Ҳамидилло Абдуҳамидов (36). - Темур Аюпов (16), Жавоҳир Қаҳрамонов (23), Владислав Нуриев (55,74).\nЗахира: Элдор Адҳамов, Лутфулла Тўраев, Владислав Нуриев.\nБунёдкор Қўқон-1912 Назорат учрашуви\nСуперлига 6-тур якунлари. Энг кўп мухлис Бухорода, энг камичи?...\nCoca Cola Суперлига 12-тури доирасида “Биз гиёҳвандликка қаршимиз” акцияси бўлиб ўтди


Коронавирусдан яна бир бемор вафот этди. COVID-19 билан боғлиқ 28 июнь тафсилотлари\n29-06-2020, 09:44 1 049\nКеча, 28 июнь куни соат 23.30 ҳолатига кўра Ўзбекистонда яна 135 кишида коронавирус аниқланган.\nЯнги касалланиш ҳолатларининг 108 нафари Карантин марказидаги фуқаролар (барчаси хориждан келган) орасида, 14 нафари Қашқадарё вилоятида (барчаси коронавирусга чалинганлар билан мулоқотда бўлиб карантинга олинганлар) орасида, 11 нафари Тошкент шаҳрида (шундан 10 нафари касалликка чалинганлар билан мулоқотда бўлиб карантинга олинганлар орасида, 1 нафари аҳоли орасида), 2 нафари Сирдарё вилоятида (шундан 1 нафари аҳоли орасида, 1 нафари эса халқаро юк ташувчи автомашина ҳайдовчисида) аниқланган.\nШундай қилиб, кеча кун давомида 266 кишида коронавирус аниқланди. Шундан 247 нафари Карантин муассасаларида, 16 нафари аҳоли орасида (шундан 6 нафари Андижон вилоятида, 4 нафари Самарқанд вилоятида, 2 нафардан Қорақалпоғистон Республикаси ва Тошкент шаҳрида, 1 нафардан Тошкент вилояти ҳамда Сирдарё вилоятида), қолган 3 нафари эса халқаро юк ташувчи автомашина ҳайдовчилари орасида аниқланган. Айни вақтда мамлакатда умумий зарарланганлар сони 7948 нафарга етди.\nШунингдек, кеча 89 нафар бемор соғайди. Улар Тошкент шаҳри ва Қашқадарё вилоятидаги тиббиёт муассасаларида шифо топишди.\nССВнинг хабар қилишича, кеча яна бир бемор коронавирусдан вафот этган. Маълум бўлишича, Тошкентнинг Юнусобод туманида яшовчи 42 ёшли Д.Х. (эркак) жорий йил 20 июнь куни бош мия қон айланиши ўткир бузилиши (инсульт)нинг қайталаниши билан (2018 йилда биринчи маротаба инсульт бўлган) ўта оғир ҳолатда Республика Шошилинч тиббий ёрдам илмий маркази реанимация бўлимига ётқизилган.\nЭслатиб ўтамиз, кеча, 28 июнь куни карантин марказида коронавирус юқтириб олган шифокор вафот этган эди.\nЎзбекистон янгиликлари » Жамият » Коронавирусдан яна бир бемор вафот этди. COVID-19 билан боғлиқ 28 июнь тафсилотлари


Илмий фаолият юритувчилар учун 48 кунлик меҳнат таътили берилади\n20:29 22 Ноябр 2019\n13:50 30.10.2019 Ҳавола олиш\nҚонунга мувофиқ, давлат илмий ташкилотларида илмий фаолият юритувчи шахсларга 48 иш кунидан иборат йиллик ҳақ тўланадиган ҳамда моддий ёрдамни кўзда тутадиган меҳнат таътили берилади.\nТОШКЕНТ, 30 окт – Sputnik. “Илм-фан ва илмий фаолият тўғрисида”ги қонун президент томонидан имзоланди.\nҚонунга мувофиқ, илм-фан ва илмий фаолият соҳасининг асосий йўналишларидан бири илм-фан ва илмий фаолиятни ривожлантириш орқали миллий иқтисодиёт рақобатбардошлиги ҳамда самарадорлигига эришишдан иборат.\nҚонун билан қатор ташкилотларнинг илм-фан ва илмий фаолият соҳасидаги ваколатлари белгилаб берилди.\nЎзбекистонда олимларнинг маоши ошди\nХусусан, Инновацион ривожланиш вазирлиги илм-фан ва илмий фаолият соҳасидаги ваколатли давлат органи ҳисобланади ҳамда соҳани ривожлантириш масалалари бўйича тегишли ташкилотларнинг фаолиятини мувофиқлаштиради.\nШунингдек, Қонунга кўра, таълим ташкилотида истеъдодларни аниқлаш, танлаш, тарбиялаш бўйича тегишли чора-тадбирлар олиб бориш орқали ёшлар илм-фан ва илмий фаолиятга жалб этилади.\nИлмий фаолият юритувчи шахслар:\n- инсон ҳаёти ва саломатлиги, атроф табиий муҳитга зарар етказмасликка;\n- кўчирмачиликка йўл қўймасликка, ўзгаларнинг илмий ишланмаларини ўзлаштирмасликка ва ёлғон маълумотларга асосланмасликка;\n- интеллектуал мулк ҳуқуқлари ва илмий одоб-ахлоқ қоидаларига риоя қилишга мажбурдир.\nҚонундаги илмий фаолият юритувчилар учун меҳнат таътили назарда тутилган қоидалар 2020 йил 1 январдан эътиборан амалга киритилади.


Покистонга байрам татимади: ёнғинда ҳалок бўлганлар сони ортиб бормоқда » Новости Узбекистана сегодня: nuz.uz\nНовости Узбекистана → ҲОДИСА → Покистонга байрам татимади: ёнғинда ҳалок бўлганлар сони ортиб бормоқда\n26-06-2017 17:09 0 461 Рейтинг1 Чоп этиш\nПокистонга байрам татимади: ёнғинда ҳалок бўлганлар сони ортиб бормоқда\nЁнганларнинг шахсига фақат ДНК экспертизасидан сўнг аниқлик киритилади.\nКеча, 25 июнь куни Покистонинг Панжоб вилоятида кучли портлаш ҳодисаси рўй бергани ва унда 140 киши ҳалок бўлгани ҳақида хабар бергандик.\nОлинган сўнгги маълумотларга кўра, ёнилғи ташувчи машинанинг портлаши натижасида қурбонлар сони 148 нафарга бориб етди. Аввалроқ ҳалок бўлганлар сони 140 нафар кишини ташкил этаётганди. Ундан ташқари, 49 киши жиддий куйиш ташхиси билан шифохонага ётқизилган.\nКучли ёнғин ағдарилган машина олдига тўпланган маҳаллий аҳоли орасидан номаълум кимсанинг сигарет чекиши туфайли юзага келган. Шунингдек, портлаш ва ёнғин 75 мотоцикл, 14 та автомашинага ҳам зарар етказган.\nЖароҳат олганларнинг 70 фоизининг танасида жиддий куйиш аломатлари бор. Покистон қутқарув хизмати вакили Муҳаммад Бакарнинг маълум қилишича, ёнган марҳумларнинг шахсига ДНК экспертизасидан сўнг аниқлик киритилади.


ЎзА - Камчиликлар депутатлар назоратида\nКамчиликлар депутатлар назоратида\n01.05.2018 15:49 Чоп этиш версияси\nЎзбекистон Республикаси Олий Мажлис Қонунчилик палатаси ва маҳаллий Кенгашлар депутатларидан иборат ишчи гуруҳ томонидан Президентимизнинг 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарорининг Жиззах вилояти Зарбдор туманидаги ижроси ўрганилди.\nИшчи гуруҳ томонидан 309 хонадондаги 1 минг 400 дан зиёд фуқаро билан мулоқот ўтказилди. Шунингдек, 40 ижтимоий соҳа объекти, 18 фуқаролар йиғини фолияти ўрганилди.\nМулоқотларда фуқаролар 178 муаммо, талаб ва таклиф билан мурожаат қилди. Уларда кўтарилган масалаларнинг 54 таси “Йўл харитаси”га киритилиши белгиланди. Жумладан, туман тиббиёт бирлашмаси тизимидаги муассасаларда кадрлар етишмаслиги жиддий муаммо бўлаётир. Тор мутахассисликлар бўйича 14, қишлоқ врачлик пунктларида 8 нафар умумий амалиёт шифокори етишмайди. Бу сурункали касаллик билан оғриган беморларни диспансер ҳисобига олишда қийинчилик туғдирмоқда.\nКасб-ҳунар коллежлари, умумтаълим мактаблари ва мактабгача таълим муассасалари фаолиятида ҳам жиддий камчиликлар бор. Умумтаълим мактабларида ўқитувчилар етишмайди. Аксарият мактабларнинг бинолари ҳолати ва моддий-техник базаси талаб даражасида эмас.\nЎрганишлар давомида коммунал соҳа, ичимлик суви, электр энергияси ва газ таъминоти, ички йўллар ҳолати, ижтимоий нафақаларни тайинлаш ва бандликни таъминлашдаги қатор камчиликлар аҳолининг жиддий эътирозига сабаб бўлаётгани аниқланди.\nҲудудни ижтимоий-иқтисодий ривожлантиришга, иқтисодиёт тармоқлари ва ижтимоий соҳаларда мавжуд муаммоларни бартараф этишга амалий кўмак бериш мақсадида ўтказилган ўрганиш якунлари халқ депутатлари туман Кенгаши сессиясида муҳокама қилинди.\nСессияда Ўзбекистон Республикаси Олий Мажлиси Қонунчилик палатаси Спикери ўринбосари С.Отамуродов, Жиззах вилоятидан Олий Мажлис Қонунчилик палатасига сайланган депутатлар, туман Кенгаши депутатлари сиёсий партиялар фаоллари мавжуд муаммоларни атрофлича таҳлил этиб, уларни келтириб чиқарган сабаблар ва бартараф этиш йўлларини муҳокама қилди. Камчиликларни бартараф этиш юзасидан белгиланган чора-тадбирлар ижросини таъминлашда депутатлар назоратини кучайтиришга алоҳида эътибор қаратилди.


Сиз таътилни қандай ўтказасиз?\nОта-оналари таътилда ҳам тирикчилик билан овора ўзбек болалари ёз иссиғини шаҳар ва қишлоқлардаги сув ҳафзаларида ўтказишга мажбур.\nЁз кўпчилик учун таътиллар фасли ҳамдир. Ўзбекистонда ҳам ёз палласида давлат корхона ва ташкилотларида ишлайдиганларнинг кўпчилиги меҳнат таътилида бўлишади. Лекин давлат хизматчиларининг аксари бир йил давомида тўплаган таътил кунларини ҳордиқда ўтказиш учун, ана шу вақт оралиғида орттирган таътил маошлари етмайди. Хусусий тадбиркорлик ёки савдо-сотиқ ишлари билан шуғулланадиган ўзбекистонликларнинг кўпчилиги учун эса, меҳнат таътили деган тушунчанинг ўзи ёт бўлиб қолган, дейиш мумкин. Хўш ўзбекистонликлар таътил фаслини қандай ўтказади?\nТоққа чиқиб овқат едик\nФарғоналик косиб Шукрулло меҳнат таътили ҳақидаги Озодлик саволига ажабланиб кулиб қўйди:\n- Йўқ, опа меҳнат таътили нима қилади бизда? Бозоримиз бўлмай қолса, дам олиб юрамиз. Бозор бўлса, иш қилиб юраверамиз. Кеча мисол учун, дам олдик. Шоҳимардонга ўхшаган Водилга бориб, тушликка овқат қилиб, кечқурунга ош қилиб, еб дам олиб келдик.\nОзодлик: Дейлик, Туркияда дам олганмисиз?\n- Туркия дейсизми, опа? Туркияга неча пул керакку. Икки-уч йил ишласак ҳам шунча пул тополмаймиз. Биз учун орзу холос, дейди косиб Шукрулло.\nТошкентлик Маҳмудахон давлат ташкилотида ишлайди. У ойлик маошини дам олиш масканларига сарфламайди:\n- Мен меҳнат таътилим пули билан бирор жойга бора олмайман. Уйда уй ишлари билан ўтказаман. Тоққа чиқиб, бир-икки кун дам олиб келишим мумкин. Лекин 24 кун дам ололмайман. Моддий томондан маблағим етмайди. Аёллар асосан, меҳнат таътилида тўғрисини айтсам соғлигини тиклаш билан банд бўлади,- дейди тошкентлик Маҳмудахон.\nСамарқандлик электр муҳандиси Комил ака меҳнат таътилида ҳеч қаерга бормаслигини айтади:\n- Олган ойлигим нонга базўр етади-ку. Ўғилларим катта бўлган, икки ўғлим талаба, шулардан ортмайди. Қолгани нон билан ошга кетади, дейди Комил ака.\nКомил ака таътил пайтида касбига доир иш чиқиб қолса, меҳнат қилишини, бўлмаса қишлоққа бориб, оға-иниларига ёрдам бериб, мева-чева олиб келишини айтади.\nЎқитувчи Сайдулло ака меҳнат таътилини уй ишлари билан бандликда ўтказувчи яна бир суҳбатдош.\n- Хозир ўқитувчиларнинг қўлиги бир сўм пул берилмайди, ҳаммаси пластикка ўтказилади. Шуни ҳам отпускнинг ярмига бориб беради. Менимча, қишлоқда яшайдиганларнинг ҳаммаси уйдаги ишлар билан овора бўлади. Мол боқиши мумкин, ерида ишлаши мумкин, рўзғор ташвишларидан ортиб бирор жойга бориш қийин,- дейди ўқитувчи Саъдулло ака.\nПулинг бўлса ҳалтада...\nБухоролик тадбиркор Исмоил ака Ўзбекистондаги бир неча санаторийларда дам олганини айтади:\n- Ботаника, Сўқоқ деган жойларда дам олдик. Энг яхши кўрган жойим Шаҳрисабзнинг Мироқи санаторияси. Суви тоза, одамлари зўр, дейди тадбиркор.\nУнга кўра, бу дам олиш масканларида дам олувчиларнинг кўпчилиги унинг ўзи каби ишбилармонлардир.\n- Кўпчилиги шу тадбиркорлар, фермерлар, давлат иши ходимлари, дейди дам олишни хуш кўрувчи суҳбатдош.\nЎзбекистондаги дам олиш масканларидаги нархлар у қадар қиммат эмасга ўхшаб кўринади, дейди суҳбатдошимиз Имоил ака:\n- Энг арзони бир куни 38 минг сўм. Бу пулга овқатланиш, даволаниш, ётоғи киради, дейди бухоролик тадбиркор.\nБухоролик Исмоил ака Ўзбекистондаги дам олиш масканларидан ташқари чўнтаги хориждаги курортларга ҳам етишини гапиради. Ҳар икки- уч йилда у Туркия, Малайзия каби давлатларга ҳам бориб ҳордиқ чиқаришини айтади:\n- Уч минг доллар етади, ўртача тирикчилик қиламан, кичкина сувенирларни оламан десангиз шунча пул кетади,- дейди Туркияда ўзбекистонликнинг дам олиш маблағини ҳисоблар экан суҳбатдош.\nСиз меҳнат таътилини қандай ўтказасиз?


Мақсуд Бекжон: Ҳукмдорга лойиқ халқ « Ўзбекистон Халқ Ҳаракати\nМақсуд Бекжон: Ҳукмдорга лойиқ халқ\n23 August 2014 - 9:25\nВа мен қаттиқ чанқов сезиб, уйдан чиқдим, чунки, бўлмағур китобларни ўқиш, доимо тоза ҳавога ва салқин ичимликларга бўлган эҳтиёжни кучайтади.\nФақат, менинг Фариштам билан Суқротнинг Фариштаси ўртасидаги фарқ шунда-ки, Суқротнинг Фариштаси унга кўп нарсаларни таъқиқлаб, уни эҳтиёт бўлишга чақириб турган бўлса, менинг Фариштам менга насиҳатлар, масла-ҳатлар бериб туради. Боёқиш Суқротнинг Фариштаси Таъқиқловчи Фаришта бўлса, меники Тасдиқловчи Фаришта эди: у Фаолият Фариштаси ёки Кураш Фариштаси эди.\nҲа, “ўз ҳукмдорига муносиб халқ” ҳақидаги мажознинг темир мантиғига қарши тура оладиган мантиқни топиш қийин. Лекин… Шу ерда 80-йиллар бошида бўлиб ўтган бир суҳбат ёдимга тушади. Қайта қуришдан анча олдин, ҳали Совет Иттифоқининг гуллаб-яшнаб турган чоғлари, Ўзбекистонда яширинча фаолият кўрсатган диний гуруҳлардан бирининг Аллома тахаллусли раҳбари КГБ томонидан уюштирилган автомобил ҳалокатида ҳалок бўлди. Шу хусусда бир диндор ва бир динсиз қуйидагича баҳислашиб қолдилар: “Ўзини худога бахшида этган бу одамни нега худо ўлимдан сақлаб қололмади?”дея савол берди динсиз ўз мантиғидан келиб чиққан ҳолда. Бундай шаккок саволга диндор вазмин ва босиқ оҳангда: “Сиз қайдан биласиз, балки, худо уни севгани учун, ер юзида сиздай кимсалар билан ҳамнафас бўлиб юрмаслиги учун ўз ёнига чақириб олгандир”, дея жавоб берди.


ИСЛОМДА ЁТ ОҚИМЛАР — Zamaxshariy.uz\nИСЛОМДА ЁТ ОҚИМЛАР\nМустақилликнинг дастлабки йилларидан виждон эркинлиги қонун билан кафолатланди. Ўзбек халқи том маънода ўз дини ва тарихига эга бўлди. 1990 йилгача саноқли масжидлар ва 2 та диний ўқув юрти фаолият кўрсатган бўлса, бугунги кунгача 2000 дан ортиқ масжид, Тошкент ислом институти ва Тошкент ислом университети ишлаб турибди. Лекин бизнинг мана шундай ютуқларимизни, тинчлигимизни кўролмаётган ғаразли кучлар ҳам борки, уларнинг бузуқ ниятлари қуйидаги холатларда намоён бўла бошлади: — сохта “ислом”чилар ислом дини асосларини бузиб талқин қила бошладилар;\n-Aҳолининг ислом динига бўлган катта қизиқиши ва шўро даври таъсирида пайдо бўлган руҳий бўшлиқдан фойдаланиб, халқаро экстремистик ташкилотлар томонидан диний мутаассиблик руҳидаги адабиётлар, дисклар тарқатила бошлади;\n“Экстремистик” сўзи “ақл бовар қилмас даражада”, деган маъноларни билдиради. Яъни жамиятда қабул қилинган қадриятлар ва меъёрларга зид қарашларни илгари суриш, кескин чораларга мойиллик экстремизмнинг асосий хусусиятлари ҳисобланади. Экстремизм барча динларда мавжуд. Хулоса қилиб айтадиган бўлсак, диний тушунчалар ва қонун-қоидаларда ҳаддан ошиш, кўр-кўрона ёндашиш диний экстремизм пайдо бўлишига олиб келади.\nАфсуски, ғарб давлатларида пайдо бўлган “фундаментализм”, “радикализм”, “экстремизм”, “терроризм” каби тушунчалар ислом динига боғланар ва муқаддас динимизни бу нарсаларнинг сабабчиси, деб талқин қилинарди. Аслида бу ҳаракатларнинг исломга ҳеч қандай алоқаси йўқ. Энг катта сабаб ислом динининг мўтадил таълимотларидан четга чиқиш, ҳаддан ошиш ва илмсизликдир.\nДинимиздаги бош масалалардан бири ибодат-у муомалаларда ўртача-мўтадил йўл тутишдир. Бунга мисол Нисо сурасининг 171-оятидир: “Эй, аҳли китоблар! (Исони илоҳийлаштириб) динларингда ҳаддан ошманглар. Аллоҳ тўғрисида фақат ҳақ гапни айтинглар”.\nЯъни, насронийлар Исо (а.с)ни худо даражасига кўтариб, ҳаддан ошган бўлсалар, мусулмонлар эса у Аллоҳнинг бандаси ва пайғамбари дея ўрта йўлни тутдилар.\nИслом дини руҳият ва моддиятни баробар тутишга чақиради. Қасос сурасининг 77-оятида: “Аллоҳ сенга берган нарсалар билан охиратни истагин. Дунёдаги насибангни ҳам унутма. Аллоҳ сенга яхшилик қилганидек сен ҳам яхшилик қил”, -дейилади.\nЯъни. яхши киши ўрта йўл тутиб, дунё ва охират ишларини бирга олиб боради.\nЭнди, террорга нисбатан динимизнинг муносабатини ўргансак. Авваламбор, инсонга Аллоҳ таоло томонидан берилган яшаш-ҳаёт ҳуқуқига тажовуз қилишга ҳеч кимнинг ҳаққи йўқ. Зеро Моида сурасининг 32-оятида: “Бирор жонни ўлдирмаган ёки Ерда (бузғунчилик ва қароқчилик каби)фасод ишларни қилмаган инсонни ўлдирган одам худди ҳамма одамларни ўлдирган кабидир”, -дейилади.\nЯна ўзларини портлатиш билан бир қанча бегуноҳ бечораларнинг ҳаётига зомин бўлаётган, ўзларини “шаҳид” деб атаётган кишилар тўғрисида Бақара сурасининг 195-оятида: “…ўз қўлларингиз билан ўзларингизни ҳалокатга ташламангиз! (Барча ишларни) чиройли қилингиз. Албатта, Аллоҳ чиройли (иш) қилувчиларни яхши кўради”-деб, бу ишлар энг катта гуноҳлардан эканлиги баён қилинади.\nДиний экстремизм билан танилган фирқалар асосан “Ҳизбут-таҳрир”, “Салафийлик”, “Жиҳодчилар”, “Ислом лашкарлари”, “Мусулмон биродарлар”, “Жамоатут такфир вал ҳижра” ва шунингдек, бугунги кунда барчани ташвишга солаётган мисли кўрилмаган террор ҳаракатларини амалга ошираётган “ИШИД” ва шу кабилардир. Бу фирқаларнинг ўхшаш томонлари бир нечта бўлиб ўзаги битта:\n-ўзларидан бошқаларни кофирликда айблаш;\n-бир неча асрлардан бери амал қилиниб келинаётган ислом қонун қоидалари ва Ҳанафий ва шу каби мазҳабларни тан олмаслик;\n—моддий бойликлари кўп бўлган давлатларда нотинчликлар келтириб чиқариш ва унинг бойликларига кўз олайтириш.\nЮртимизда диний экстремизм билан қандай кураш олиб боришнинг моҳияти Президентимиз Ш.М.Мирзиёев томонидан асослаб берилган. Яъни, “жаҳолатга қарши фақат маърифат билан курашиш”.\nПрезидентимиз бошчилигида давлатимиз раҳбарлари томонидан диний экстремизмга қарши олиб борилган кураш таҳсинга сазовордир. Бинобарин, ҳар бир инсон Ватан олдидаги фуқаролик бурчини яхши англамоғи, элим деб, юртим деб ёниб яшамоғи, шу давлат, жамият менга нима берди, деб эмас, балки мен ўзим ватанимга нима бера олдим, деган шиор билан ҳаракат қилмоғи зарур.\nPrevious Post:ИНСОННИ АЛЛОҲ МУКАРРАМ ҚИЛИБ ЯРАТГАН\nNext Post:НОРАСМИЙ МИГРАЦИЯНИНГ САЛБИЙ ОҚИБАТЛАРИ


Диапирид – medu.uz – Дорилар ҳақида маълумотлар ўзбек тилида\nHome Йўриқномалар Диапирид\nПрепаратнинг савдо номи: Диапирид\nфаол модда: 100% моддага қайта ҳисобланганда 2 мг ёки 3 мг ёки 4 мг глимепирид;\n2 мг ли таблетка: лактоза моногидрати, микрокристалл целлюлоза 102, натрий крахмалгликолят (А типи), повидон (25), темир (II) оксиди (Е 172), индигокармин (Е 132), магний стеарати;\n3 мг ли таблетка: лактоза моногидрати, микрокристалл целлюлоза 102, натрий крахмалгликолят (А типи), повидон (25), темир (II) оксиди (Е 172), магний стеарати;\n4 мг ли таблетка: лактоза моногидрати, микрокристалл целлюлоза 102, натрий крахмалгликолят (А типи), повидон (25), индигокармин (Е 132), магний стеарати.\n2 мг ли таблетка: оч-яшил рангдан то яшил ранггача бўлган, думалоқ шаклли, ясси юзали, қирралари кесилган ва рискали таблеткалар. Таблетканинг юзасида доғлар бўлишига йўл қўйилади.\n3 мг ли таблетка: оч-сариқ рангдан то сариқ ранггача бўлган, думалоқ шаклли, ясси юзали, қирралари кесилган ва рискали таблеткалар. Таблетканинг юзасида доғлар бўлишига йўл қўйилади.\n4 мг ли таблетка: оч-мовий рангдан то мовий ранггача бўлган, думалоқ шаклли, ясси юзали, қирралари кесилган ва рискали таблеткалар. Таблетканинг юзасида доғлар бўлишига йўл қўйилади.\nФармакотерапевтик гуруҳи: Гипогликемик воситалар, инсулинлардан ташқари. Сульфонамидлар, мочевина ҳосилалари.\nАТХ коди: А10В В12.\nГлимепирид – бу перорал қабул қилинганда фаол, сульфонилмочевина гуруҳига мансуб гипогликемик воситадир. Уни қандли диабетнинг II типида қабул қилиш мумкин.\nГлимепирид асосан меъда ости безининг бета-хужайраларидан инсулинни ажралиб чиқишини рағбатлантириш йўли орқали таъсир кўрсатади.\nСульфонилмочевинанинг бошқа препаратлари каби бундай самара меъда ости бези хужайраларини глюкоза томонидан физиологик рағбатлантиришга сезгирлигини ошишига асосланади. Бундан ташқари глимепирид яққол меъда ости безидан ташқари таъсир кўрсатади, у шунингдек сульфонилмочевинанинг бошқа препаратлари учун ҳам характерли.\nИнсулинни ажралиб чиқиши. Сульфонилмочевина препаратлари меъда ости безининг бета-хужайраларининг мембранасида жойлашган АТФ-боғлиқ калий каналларини беркитиш йўли орқали инсулин секрециясини бошқаради. Калий каналларини беркилиши бета-хужайралар деполяризациясини чақиради ва кальций каналларини очиш йўли орқали хужайрага кальций оқимини ошишига олиб келади, бу ўз навбатида экзоцитоз йўли орқали инсулинни ажралиб чиқишига олиб келади.\nГлимепирид АТФ-боғлиқ калий канали билан боғланган бета-хужайра мембранасининг оқсили билан юқори алмашиниш тезлигида боғланади, лекин уни боғланиш жойи сульфонилмочевина препаратларининг боғланиш жойидан фарқ қилади.\nМеъда ости безидан ташқари фаоллик. Меъда ости безидан ташқари самараларига масалан периферик тўқималарни инсулинга сезгирлигини яхшиловчи ва жигар томонидан инсулин утилизациясини камайиши киради.\nПериферик тўқималар (мушак ва ёғ) томонидан глюкозани утилизацияси хужайра мембранасида жойлашган махсус транспорт оқсиллари ёрдамида амалга оширилади. Глюкозани бу тўқималарга ташилиши глюкозани утилизацияси босқичи тезлиги билан чекланган. Глимепирид мушак ва ёғ тўқималарининг плазматик мембраналарида глюкозани ташувчи фаол молекулалар сонини жуда тез оширади, бу глюкозани тутилишини рағбатлантиришга олиб келади.\nГлимепирид гликозилфосфатидилинозитолспецифик фосфолипаза С фаоллигини оширади, алоҳидаланган мушак ва ёғ хужайраларида у препарат томонидан липогенез ва гликогенез билан корреляция қилиши мумкин.\nГлимепирид фруктозо-2,6-бифосфатнинг хужайра ичидаги концентрациясини ошириш йўли орқали жигарда глюкоза ишлаб чиқарилишини сусайтиради, у ўз навбатида глюконеогенезни сусайтиради.\nУмумий характеристикалари. Соғлом шахсларда минимал самарали перорал доза тахминан 0,6 мг ни ташкил қилади. Глимепириднинг таъсири дозага боғлиқ ва такрорланувчан. Ўткир жисмоний юкламаларга физиологик реакция, яъни инсулин секрециясини камайши, глимепирид таъсири шароитида сақланиб қолади.\nПрепаратни овқатланишдан 30 минут олдин ёки бевосита овқатдан олдин қабул қилинганда глимепириднинг таъсирида ишончли фарқлар аниқланмаган. Қандли диабети бўлган пациентларда тегишли метаболик назорат 24 соат давомида препаратни суткада 1 марта қабул қилганда таъминланган.\nГарчи гидроксилизацияга учраган метаболити соғлом шахсларда қонда глюкозанинг даражасини аҳамиятсиз, аммо ишончли пасайишини чақирсада, бу препаратнинг умумий таъсирининг фақатгина аҳамиятсиз қисмидир.\nМетформин билан мажмуада қўлланиши. Метформиннинг максимал дозалари қўлланилганда диабет тегишли равишда назорат қилинмаган пациентларда метформин билан монотерапияга нисбатан глимепирид билан ёндош даволаганда метаболик назоратни яхшиланиши намойиш этилган.\nИнсулин билан мажмуада қўлланиши. Препаратни инсулин билан мажмуада қўлланиши ҳақида маълумотлар чекланган. Глимепириднинг максимал дозалари қўлланилганда диабет тегишли равишда назорат қилинмаган пациентларда инсулин билан ёндош даволаш бошланиши мумкин. Бу мажмуа туфайли инсулин билан монотерапиядагидек метаболик назоратни яхшиланишига эришилган; лекин мажмуавий даволаганда инсулиннинг пастроқ ўртача дозаси талаб этилади.\nБолалар, шу жумладан ўсмирлар. Фаол назоратли 24-хафталик клиник тадқиқотда (глимепирид суткада 8 мг гача ёки метформин суткада 2000 мг гача дозада) глимепирид ҳам, метформин ҳам дастлабки кўрсаткичга нисбатан HbA1c ни ишончли пасайишига олиб келган (глимепирид – 0,95 (СП 0,41); метформин – 1,39 (СП 0,40)). Лекин глимепирид учун дастлабки кўрсаткичга нисбатан HbA1c нинг ўртача ўзгариши нуқтаи назардан метформинга нисбатан юқори самарадорлиги намойиш этилган. Даволашнинг иккала тури орасидаги фарқ метформин фойдасига 0,44% ни ташкил қилган. Ушбу фарқ учун (1,05) 95% ишонч интервалининг юқори чегараси камроқ самарадорликнинг камида 0,3% ни ташкил қилган.\nГлимепирид билан даволаш натижаларига кўра қандли диабетнинг II типи бўлган катталарга нисбатан болаларда ҳеч қандай янги муаммолар аниқланмаган. Болалардаги узоқ муддатли самарадорлиги ва хавфсизлиги ҳақидаги маълумотлар йўқ.\nСўрилиши. Перорал қабул қилингандан кейин глимепирид 100% биокираолишликка эга. Овқат қабул қилиш сўрилишга аҳамиятли таъсир кўрсатмайди, фақатгина сўрилиш тезлиги бироз пасаяди. Қон зардобидаги препаратнинг максимал концентрацияси (Cmax) га препаратни перорал қабул қилингандан кейин тахминан 2,5 соат ўтгач эришилади (4 мг кўп марталик суткалик дозада ўртача кўрсаткич 0,3 мкг/мл ни ташкил қилади). Доза ва Cmax, шунингдек доза ва AUC (“концентрация-вақт” эгри чизиғи остидаги майдон) орасида пропорционал боғлиқлик мавжуд.\nТақсимланиши. Глимепирид паст тақсимланиш хажмига (тахминан 8,8 л) эга, бу альбуминни тақсимланиш хажмига тенглашади, плазма оқсиллари билан боғланиши юқори (99% дан юқори) ва паст клиренсга (минутига тахминан 48 мл) эга.\nҲайвонларда глимепирид кўкрак сутига киради. Глимепирид йўлдош тўсиғи орқали ўтади. Гематоэнцефалик тўсиқ орқали ўтиши паст.\nБиотрансформацияси ва чиқарилиши. Препаратнинг қон плазмасидаги кўп марта дозалаш тартибидаги концентрациясида ўртача асосий ярим чиқарилиш даври 5 дан 8 соатгачани ташкил қилади. Юқори дозалар қабул қилингандан кейин ярим чиқарилиш даврини аҳамиятсиз ошиши кузатилган.\nРадиофаол изотоп билан нишонланган глимепириднинг бир марталик дозаси қабул қилингандан кейин радиофаол модданинг 58% сийдикда ва 35% – ахлатда аниқланган. Сийдикда ўзгармаган модда аниқланмаган. Сийдикда ва ахлатда иккита метаболит аниқланади, улар жигарда (асосий фермент CYP2C9) метаболизми натижасида ҳосил бўлади, уларнинг бири гидрокси-ҳосила, бошқаси – карбокси-ҳосила бўлиб ҳисобланади. Глимепиридни перорал қабул қилгандан кейин бу метаболитларнинг терминал ярим чиқарилиш даври мувофиқ равишда 3 соатдан 6 соатгача ва 5 соатдан 6 соатгачани ташкил қилади.\nПрепаратни кўп марта ва суткада 1 марта кўп марта қабул қилингандан кейин фармакокинетикасини таққослаш ишончли фарқларни аниқламади. Индивидлар орасидаги ўзгарувчанлик жуда паст бўлган. Муҳим аҳамиятга эга тўпланиши кузатилмаган.\nЭркак ва аёлларда, шунингдек ёш ва кекса (65 ёшдан ошган) шахсларда фармакокинетик кўрсаткичлар бир хил бўлган. Креатинин клиренси пасайган пациентларда глимепириднинг клиренсини ошишига ва унинг қон плазмасидаги ўртача концентрациясини пасайишига мойиллик кузатилади, бу эҳтимол оқсиллар билан паст даражада боғланиши оқибатида тез чиқарилиши билан боғлиқ бўлиши мумкин. Иккала метаболитларни буйрак оқрали чиқарилиши издан чиққан. Умуман олган бу пациентларда препаратни тўпланишининг қўшимча хавфи кутилмайди.\nЎт чиқариш йўлларида жаррохлик аралашувлари ўтказилган пациентларда фармакокинетик кўрсаткичлар соғлом кўнгиллилардагига ўхшаш бўлган.\nБолалар, шу жумладан ўсмирлар. Қандли диабетнинг II типи бўлган болаларда тўқ қоринга 1 мг глимепиридни бир марта қабул қилгандан кейин фармакокинетика, хавфсизлик ва ўзлаштираолиши тадқиқотлари AUC(0-last), Cmax ва t1/2 нинг ўртача кўрсаткичлари аввал соғлом шахсларда кузатилганига ўхшаш бўлишини намойиш қилган.\nХавфсизлиги бўйича клиник олди маълумотлари. Клиник олди тадқиқотлари вақтида кузатилган самаралар одамда максимал экспозиция даражасидан анча юқори даражадаги экспозицияда юзага келган, бу уларни клиник амалиёт учун муҳим эмаслигини намоён қилади ёки препаратнинг фармакодинамик таъсири (гипогликемия) билан боғлиқ бўлган. Бу натижалар хавфсизлик бўйича анъанавий фармакологик тадқиқотлар, такрорий юборилганда токсиклик бўйича тадқиқотлар, генотоксиклик бўйича тест, онкоген потенциал ва репродуктив токсиклик бўйича олинган. Репродуктив токсиклик жараёнида (эмбриотоксик, тератогенлик ва организмнинг ривожланишига токсик таъсирини ўз ичига олувчи) аниқланган ножўя самаралар урғочилар ва болаларида препарат чақирган гипогликемик самараларнинг оқибати деб ҳисобланган.\nАгар қонда қанд даражасини фақат парҳез, жисмоний машқлар ва тана вазнини камайтириш мумкин бўлмаганда катталарда қандли диабетнинг II типида қўлланади.\nДиабетни муваффақиятли даволаш бемор томонидан овқатланиш рациони, мунтазам жисмоний фаоллик, шунингдек қонда ва сийдикда глюкозанинг даражасини доимий назорат қилишга риоя қилишига боғлиқ. Бемор томонидан парҳезга риоя қилмаслик таблетка ёки инсулинни қабул қилиш билан компенсация қилиниши мумкин эмас.\nДозалаш қонда ва сийдикда глюкозанинг даражасини таҳлил натижаларига боғлиқ.\nБошланғич доза суткада 1 мг (2 мг ли ½ таблеткани) глимепиридни ташкил қилади. Агар шундай доза касалликни назорат қилишга эришиш имконини берса, уни самарани бир маромда ушлаб турувчи даволаш учун қўллаш керак.\nАгар гликемик назорат оптимал бўлмаса, дозани суткада 2, 3 ёки 4 мг глимепиридгача аста-секин (1-2 ҳафта интерваллар билан) ошириш керак.\nСуткада 4 мг дан ортиқ доза фақат айрим ҳолларда яхши натижа беради. Максимал тавсия этилган доза – суткада 6 мг Диапирид препаратини ташкил қилади.\nАгар метформиннинг максимал суткалик дозаси етарли даражада гликемик назоратни таъминламаса, пациентни глимепирид билан ёндош даволашни бошлаш мумкин.\nМетформиннинг дастлабки дозасига риоя қилинг, глимепиридни қабул қилишни кутилган метаболик назорат даражасига мўлжаллаб, паст дозадан бошлаш керак.\nМажмуавий даволашни шифокорнинг синчков кузатуви остида олиб бориш керак.\nАгар Диапирид препаратининг максимал суткалик дозаси етарли даражада гликемик назоратни таъминламаса, зарурати бўлганида инсулин билан ёндош даволашни бошлаш мумкин. Глимепириднинг дастлабки дозасига риоя қилинг, инсулин билан даволашни кутилган метаболик назорат даражасига мўлжаллаб, паст дозадан бошлаш керак.\nОдатда суткада глимепириднинг битта дозаси етарли бўлади. Уни овқатдан олдин ёки нонушта вақтида ёки агар нонушта бўлмаса биринчи асосий овқат қабул қилишдан олдин ёки қабул қилиш вақтида қўллаш тавсия этилади. Препаратни қўллашдаги ҳатолар, масалан навбатдаги дозани қабул қилишни унутишни ҳеч қачон дозани ошириб қабул қилиш билан тўғрилаш мумкин эмас. Таблеткани чайнамасдан суюқлик билан қабул қилиш керак.\nАгар беморда суткада 1 мг дозада глимепиридни қабул қилишга гипогликемик реакция кузатилса, бу қандли диабет фақат парҳезга риоя қилиш билан назорат қилиниши мумкинлигидан далолат беради.\nДиабетни назорат қилишни яхшиланиши инсулинга сезгирликни ошиши билан кечади, шунинг учун даволаш курси вақтида глимепиридга бўлган эҳтиёж камайиши мумкин. Гипогликемиядан сақланиш мақсадида дозани аста-секин камайтириш ёки даволашни умуман тўхтатиш керак. Шунингдек агар беморда тана вазни ёки ҳаёт тарзи ўзгарса ёки гипо- ёки гипергликемия хавфини оширувчи бошқа омиллар таъсир кўрсатса дозалашни қайта кўриб чиқиш зарур бўлиши мумкин.\nПерорал гипогликемик воситалардан Диапирид препаратига ўтиш.\nОдатда бошқа перорал гипогликемик воситалардан Диапиридга ўтишни амалга ошириш мумкин. Бундай ўтиш вақтида дастлабки воситанинг кучи ва ярим чиқарилиш даврини эътиборга олиш керак. Айрим ҳолларда, айниқса агар диабетга қарши препарат давомли ярим чиқарилиш даврига эга бўлса (масалан хлорпропамид), Диапиридни қабул қилишни бошлашдан олдин бир неча кун кутиш тавсия этилади. Бу иккала воситаларнинг аддитив таъсири оқибатида гипогликемик реакцияларнинг хавфини камайтириш имконини беради.\nТавсия этилган бошланғич доза – суткада 1 мг глимепиридни ташкил этади. Юқорида таърифланганидек доза препаратга реакцияга қараб аста-секин оширилиши мумкин.\nИнсулиндан Диапирид препаратига ўтиш.\nАйрим ҳолларда инсулин қабул қилаётган қандли диабетнинг II типи бўлган беморларда уни Диапиридга алмаштириш талаб этилиши мумкин. Бундай ўтишни шифокорнинг синчков кузатуви остида амалга ошириш керак.\nҚон ва лимфатик тизим томонидан: тромбоцитопения, тромбоцитопеник пурпура, лейкопения, гранулоцитопения, агранулоцитоз, эритропения, гемолитик анемия ва панцитопения, одатда препарат бекор қилингандан кейин қайтувчан.\nИммун тизими томонидан: лейкоцитокластик васкулит, ўта юқори сезувчанликнинг ўртача реакциялари, улар ҳансираш, артериал босимни пасайиши ва айрим ҳолларда шок билан кечувчи оғир шаклларгача авж олиши мумкин, сульфонилмочевина, сульфонамидлар ёки яқин моддалар билан кесишган аллергия.\nМетаболик ва алиментар бузилишлар: гипогликемия. Бундай гипогликемик реакциялар асосан дарҳол юзага келади, оғир бўлиши ва ҳар доим ҳам осон мувофиқлаштирилмаслиги мумкин. Бошқа гипогликемик воситалар билан даволагандаги каби бундай реакцияларни юзага келиши овқатланишдаги одатлар ва дозалар каби индивидиуал омилларга боғлиқ (тўлиқроқ “Махсус кўрсатмалар” бўлимига қаранг). Гипогликемия хуружининг клиник манзараси инсультнинг клиник манзарасига ўхшаш бўлади.\nКўриш аъзоси томонида: қонда глюкозанинг даражасини ўзгариши билан боғлиқ кўришни транзитор бузилишлари, айниқса даволашни бошида.\nМеъда-ичак йўллари томонидан: кўнгил айниши, қусиш, диарея, қоринда оғирлик ва дискомфорт ҳисси, қоринда оғриқ, улар кам ҳолларда даволашни тўхтатишни талаб этади.\nГепатобилиар бузилишлар: жигар ферментлари даражасини ошиши, жигар функциясини бузилиши (масалан холестаз ёки сариқлик), гепатит ва жигар етишмовчилиги.\nТери ва тери ости клетчаткаси томонидан: аллергик ва сохта аллергик реакциялар, шу жумладан чиқишиш, тошма, эшакеми ва ёруғликка сезувчанлик юзага келиши мумкин.\nЛаборатор кўрсаткичлар: қон зардобида натрийнинг даражасини пасайиши.\nДиапирид инсулинга қарам қандли диабетнинг I типини, диабетик кетоацидоз, диабетик комани даволаш учун мўлжалланмаган. Буйрак ёки жигар функциясини оғир бузилишлари бўлган беморларда препаратни қўллаш мумкин эмас. Буйрак ёки жигар функциясини оғир бузилишлари бўлганида пациентни инсулинга ўтказиш керак.\nГлимепиридга ёки препаратнинг таркибига кирувчи ҳар қандай ёрдамчи ингредиентларга, сульфонилмочевина ҳосилаларига ёки бошқа сульфаниламид препаратларга юқори сезувчанлиги бўлган беморларда Диапиридни қўллаш мумкин эмас (юқори сезувчанлик реакциялари ривожланиши хавфи).\nДиапирид препаратини маълум дори воситалари билан бир вақтда қўллаш глимепириднинг гипогликемик таъсирини сусайтириши ҳам, кучайтириши ҳам мумкин. Шунинг учун бошқа препаратларни шифокор розилиги (ёки кўрсатмаси) бўйича қабул қилиш керак. Глимепирид цитохром P450 2C9 (CYP2C9) ёрдамида метаболизмга учрайди. CYP2C9 индукторлари (масалан рифампицин) ёки ингибиторлари (масалан флуконазол) билан бир вақтда қабул қилиш оқибатида бу метаболизм ўзгариши мумкинлиги маълум. In vivo шароитида ўтказилган тадқиқотлар CYP2C9 нинг энг кучли ингибиторларидан бири бўлган флуконазол глимепириднинг AUC ни тахминан икки марта оширади. Ўзаро таъсирнинг бу типини мавжудлиги ҳақида Диапирид ва сульфонилмочевинанинг бошқа ҳосилаларини қўллаш тажрибаси далолат беради.\nҚонда глюкоза даражасини пасайтириш самарасини потенцияси, шу орқали айрим ҳолларда гипогликемия глимепиридни қуйидаги препаратлар билан бир вақтда қабул қилганда кузатилиши мумкин: фенилбутазон, азапропазон ва оксифенбутазон, сульфинпиразон, инсулин ва перорал диабетга қарши препаратлар, айрим узоқ таъсирга эга сульфонамидлар, метформин, тетрациклинлар, салицилатлар ва паpа-аминосалицил кислотаси, МАО ингибиторлари, анаболик стероидлар ва эркаклар жинсий гормонлари, хинолон антибиотиклари ва кларитромицин, хлорамфеникол, пробенецид, кумарин антикоагулянтлари, миконазол, фенфлурамин, дизопирамид, пентоксифиллин (юқори дозалари парентерал), фибратлар, тритоквалин, ААФ ингибиторлари, флуконазол, флуоксетин, аллопуринол, симпатолитиклар, цикло-, тро- ва ифосфамидлар.\nҚонда глюкоза даражасини пасайтириш самарасини сусайиши ва мувофиқ равишда бу даражасини ошиши қуйидаги дори препаратларини бир вақтда қабул қилганда кузатилиши мумкин: эстрогенлар ва прогестагенлар; салуретиклар, тиазид диуретиклар; қалқонсимон бези функциясини рағбатлантирувчи препаратлар, глюкокортикоидлар; фенотиазин ҳосилалари, хлорпромазин; адреналин ва симпатомиметиклар; никотин кислотаси (юқори дозлари) ва унинг ҳосилалари; сурги воситалари (узоқ вақт қўллаш); фенитоин, диазоксид; глюкагон, барбитуратлар ва рифампицин; ацетозоламид.\nH2-рецепторлари антагонистлари, бета-блокаторлар, клонидин ва резерпин қонда глюкоза даражасини пасайтириш самарасини кучайишига ҳам, сусайишига ҳам олиб келиши мумкин.\nБета-блокаторлар, клонидин, гуанетидин ва резерпин каби симпатолитиклар таъсири остида гипогликемияни адренергик қайтувчан бошқарилиши кўринишлари камайиши ёки бартараф этилиши мумкин.\nАлкоголни истеъмол қилиш глимепириднинг гипогликемик таъсирини олдиндан билиб бўлмайдиган даражада кучайтириши ёки сусайтириши мумкин.\nГлимепирид кумарин ҳосилаларининг таъсирини ошириши ҳам, камайтириши ҳам мумкин.\nДиапиридни овқатдан олдин ёки овқатланиш вақтида қабул қилиш керак.\nДаволашнинг биринчи хафтасида гипогликемиянинг юқори хавфи мавжуд бўлиши мумкин, шунинг учун синчковлик билан кузатувни олиб бориш керак.\nМунтазам овқатланмаганда ёки овқатланишни ўтказиб юборган ҳолларда Диапирид билан даволаш гипогликемия чақириши мумкин. Гипогликемиянинг кузатилиши мумкин бўлган симптомлари бош оғриғи, кучли очлик ҳисси, кўнгил айниши, қусиш, юқори толиқиш, апатия, уйқучанлик, уйқуни бузилиши, ҳаракат фаоллигини ошиши, тажавузкорлик, диққатни жамлашни бузилиши, хавотирлик ва реакция вақтини кечикиши, депрессив ҳолат, онгни чалкашиши, нутқни бузилиши ва кўришни бузилиши, афазия, тремор, парез, сенсор бузилишлар, бош айланиши, ночорлик, ўзни назорат қилишни йўқолиши, делирий, марказий генезли тиришишлар, уйқучанлик ва ҳатто комагача ҳушдан кетиш, юзаки нафас ва брадикардияни ўз ичига олади. Бундан ташқари терлаш, совуқ ва нам тери, хавотирлик, тахикардия, артериал гипертензия, юрак уришини кучайиши, стенокардия ва юрак аритмиялари каби адренергик контррегуляцияни белгилари кузатилиши мумкин.\nГипогликемиянинг оғир хуружининг клиник манзараси инсультнинг клиник манзарасига ўхшаш бўлади.\nГипогликемия симптомларини деярли ҳар доим углеводларни (қанд) дарҳол қабул қилиш билан бартараф этиш мумкин. Сунъий ширинлаштирувчи воситалар самарасиз.\nСульфонилмочевинанинг бошқа ҳосилаларини қўллаш тажрибасидан маълумки, гипогликемияни бартараф этиш бўйича бошланғич чораларга қарамасдан у яна такроран юзага келиши мумкин. Қанднинг одатдаги миқдори билан вақтинча бартараф этилувчи оғир ёки давомли гипогликемия дарҳол даволашни, айрим ҳолларда – госпитализацияни талаб этади.\nГипогликемия ривожланишига олиб келувчи омилларга қуйидагилар киради:\nпациентни шифокор билан ҳамкорлик қилмаслиги ёки (айниқса кекса ёшда) қилаолмаслиги;\nтўлиқ овқатланмаслик, мунтазам овқатланмаслик ёки овқат қабул қилишни ўтказиб юбориш, оч қолиш даври;\nжисмоний юклама ва углеводларни қабул қилишни мос келмаслиги;\nалкоголни истеъмол қилиш, айниқса овқат қабул қилишни ўтказиб юбориш билан бирга;\nжигар функциясини оғир бузилиши;\nДиапирид препарати дозасини ошириб юборилиши\nуглевод алмашинуви ёки гипогликемия контррегуляциясига таъсир кўрсатувчи айрим декомпенсацияланган эндокрин касалликлар (масалан қалқонсимон бези функциясини айрим бузилишлари ва гипофизнинг олд қисми ёки буйрак усти бези пўстлоқ қисмини етишмовчилиги);\nайрим бошқа дори воситаларини бир вақтда қўллаш (“Дориларнинг ўзаро таъсири” бўлимига қаранг).\nДиапирид препарати билан даволаш қонда ва сийдикда глюкоза даражасини мунтазам назорат қилишни талаб этади. Бундан ташқари глюкоза молекуласи билан бириккан гемоглобин даражасини аниқлаш тавсия этилади.\nДиапирид препарати билан даволаш вақтида жигар функцияси кўрсаткичлари ва гематологик кўрсаткичларни (айниқса лейкоцитлар ва тромбоцитлар даражасини) мунтазам назорат қилиш керак.\nСтресс ҳолатларида (масалан жароҳат, режалаштирилмаган жаррохлик аралашувлари, тана ҳароратини ошиши билан кечувчи инфекциялар) пациентни вақтинча инсулинга ўтказиш талаб этилиши мумкин.\nЖигар функциясини оғир бузилишлари бўлган пациентларда ёки диализда бўлган пациентларда Диапирид препаратини қўллаш тажрибаси йўқ. Буйрак ёки жигарн функциясини оғир бузилиши бўлган пациентларни инсулинга ўтказиш керак. Глюкозо-6-фосфатдегидрогеназа танқислиги бўлган пациентларни сульфонилмочевина препаратлари билан даволаш гемолитик анемия ривожланишига олиб келиши мумкин. Глимепирид сульфонилмочевина препаратлари синфига мансублиги туфайли, уни глюкозо-6-фосфатдегидрогеназа танқислиги бўлган пациентларга эҳтиёткорлик билан буюриш керак. Уларга сульфонилмочевина сақламайдиган муқобил препаратларни буюриш керак.\nДиапирид лактоза моногидрати сақлайди. Галактозани кам учрайдиган наслий ўзлаштираолмаслиги, Лапп лактаза танқислиги ёки глюкоза-галактозани сўрилишини бузилиши бўлган пациентлар бу препаратни қабул қилмасликлари керак.\nДиабет билан боғлиқ хавф. Ҳомиладорлик даврида қонда глюкоза даражасини нормал даражалардан оғиши туғма ривожланиш нуқсонлари ва перинатал ўлим эҳтимолини ошишининг сабаби бўлиши мумкин. Шунинг учун тератоген хавфдан сақланиш учун ҳомиладор аёл қонида глюкозанинг даражасини синчковлик билан назорат қилиш керак.\nҚандли диабети бўлган ҳомиладор аёл инсулинга ўтказилиши керак. Қандли диабети бўлган аёллар даволашни мувофиқлаштириш ва инсулинга ўтиш учун режалаштирилган ҳомиладорлик ҳақида шифокорини огоҳлантириши керак.\nГлимепирид билан боғлиқ хавф. Ҳомиладор аёлларда глимепиридни қўллаш ҳақида маълумотлар йўқ. Ҳайвонларда ўтказилган тадқиқот натижаларига кўра, препарат эҳтимол глимепириднинг фармакологик таъсири (гипогликемия) билан боғлиқ репродуктив токсикликка эга. Шунинг учун ҳомиладорлик вақтида аёлда глимепиридни қўллаш мумкин эмас. Агар глимепирид қабул қилаётган пациент ҳомиладорликни режалаштирса ёки ҳомиладор бўлса, уни иложи борича тезроқ инсулин билан даволашга ўтказиш керак.\nДиапирид препаратини кўкрак сути билан бола организмига тушиши ва унга салбий таъсиридан сақланиш учун бу препаратни аёллар лактация даврида қабул қилмасликлари керак. Агар зарурати бўлса, пациент инсулинни қўллашга ўтиши ёки эмизишдан тўлиқ воз кечиши керак.\nБолаларда препаратнинг хавфсизлиги ва самарадорлиги юзасидан маълумотлар етарли эмас, шунинг учун уни бу тоифадаги пациентларда қўллаш тавсия этилмайди.\nАвтотранспорт ёки бошқа механизмларни бошқарганда реакция тезлигига таъсир кўрсатиш қобилияти\nТранспорт воситаларини бошқариш ва механизмлар билан ишлаш қобилиятига препаратнинг таъсирини ўрганиш юзасидан тадқиқотлар ўтказилмаган.\nГипогликемия ёки гипергликемия оқибатида ёки масалан кўзришни ёмонлашиши оқибатида диққатни жамлаш қобилияти ва реакция тезғлиги пасайиши мумкин. Бу ушбу қобилият муҳим бўлган ҳолатларда (масалан автомобилни бошқариш ёки механизмлар билан ишлаш) хавф туғдириши мумкин.\nПациентларни транспорт воситаларини бошқариш вақтида ўзларида гипогликемия ривожланишига йўл қўймасликлари кераклиги ҳақида огоҳлантириш керак. Бу айниқса ўзларида гипогликемиянинг даракчи-симптомларини ёмон ёки умуман аниқлай олмайдиганва гипогликемия хуружлари тез-тез кузатиладиган шахсларга тааллуқли. Бундай ҳолатларда автомобилни бошқариш ёки механизмлан билаш ишлаш зарурлигини жиддий баҳолаш керак.\nДозани ошириб юборилиши гипогликемияга олиб келиши мумкин, у 12 соатдан 72 соатгача давом этиши мумкин ва биринчи яхшиланишдан кейин такроран пайдо бўлиши мумкин. Симптомлар препарат сўрилгандан кейин 24 соат ўтгач пайдо бўлиши мумкин. Одатда бундай беморларни учун клиникада кузатиш тавсия этилади. Кўнгил айниши, қусиш ва эпигастрал соҳада оғриқ юзага келиши мумкин. Гипогликемия кўпинча безовталик, тремор, кўришни бузилиши, координацияни бузилиши, уйқучанлик, кома ва тиришишлар каьи неврологик симптомлар билан кечиши мумкин.\nДозани ошириб юборилишини даволаш. Даволаш биринчи навбатда препаратни сўрилишига тўсқинлик қилишдан иборати. Бунинг учун қусишни чақириш, сўнгра фаоллаштирилган кўмир (адсорбент) ва натрий сульфати (сурги восита) билан сув ёки лимонад ичиш керак. Агар глимепирид кўп миқдорда қабул қилинган бўлса, меъдани ювиш, ундан кейин – фаоллаштирилган кўмир ва натрий сульфатини қўллаш кўрсатилган. Оғир дозани ошириб юборилишида реанимация бўлимига госпитализация қилиш керак. Иложи борича тезроқ глюкозани юборишни бошлаш керак: зарурати бўлганида – 50 мл 50% ли эритма бир марталик вена ичига инъекцияси, кейинчалик қонда глюкозанинг даражасини назорат қилиб 10% ли эритмани юбориш. Кейинги даволаш – симптоматик.\nДиапирид препаратини тўсатдан қабул қилиш чақирган гипогликемияни даволаганда, чақалоқлар ва кичик ёшдаги болаларда глюкозанинг дозасига хавфли гипергликемия юзага келиши мумкинлигини ҳисобга олиб синчковлик билан тузатиш киритиш керак, унинг назоратини эса қонда глюкозанинг даражасини диққат билан кузатиш йўли орқали амалга ошириш керак.


Устоз ва мураббийлар куни арафасида Самарқанддаги 46- ва 9-сонли умумтаълим мактабларининг реконструкция ва жиҳозлаш ишларидан сўнг янги, замонавий ва кўркам кўриниш касб этган ҳолда тантанали очилиши шаҳар аҳолиси учун ажойиб совға бўлди.\nТантанали очилиш маросимида Самарқанд вилояти ҳокими ўринбосари Х.А.Очилов, вилоят Халқ таълими бошқармаси бошлиғи ўринбосари К.Ю.Саидов, Enter Engineering Директорлар кенгаши раисининг вакили Ў.Х.Латипов иштирок этдилар. Тадбир иштирокчиларининг кўпчилиги таъкидлаганидек, ушбу ташаббус, Президентимиз Ш.М.Мирзиёев, маҳаллий ҳокимият органлари ва Enter Engineering компанияси саъй-ҳаракатлари туфайли муваффақиятли амалга оширилди.\nЛойиҳага кўра, 46-мактабдаги реконструкция ишлари 2020 йил охирида бошланган бўлиб, бу ерда қуйидаги ишлар бажарилди:\nмактабнинг ташқи фасад қисми буткул янгиланди, ошхона, Фаоллар зали ва спорт зали қурилди;\nиситиш тизими янгиланди, канализация тизими ўрнатилди;\nянги мебель жиҳозлари келтирилди ва оралиқ эшиклар янгиланди;\nинтернет тармоғи ўтказилиб, видео кузатув тизими ўрнатилди;\nсинф хоналари интерактив сенсорли доскалар ва планшетлар билан жиҳозланди;\nянги трансформатор ўрнатилди;\nмактаб ҳудуди ободонлаштирилди, йўлкаларга махсус плиталар ва асфальт ётқизилди, мевали дарахтлар, манзарали ўсимликлар ва гуллар экилди;\nкутубхона таъмирланиб, китоблар захираси бойитилди, дарсликлар ва бадиий адабиётлар, спорт анжомлари келтирилди.\nЎзбекистон Республикаси Президентининг 2020 йил 6 октябрдаги 4851-сон «Ахборот технологиялари соҳасида таълим тизимини янада такомиллаштириш, илмий тадқиқотларни ривожлантириш ва уларни IT индустрия билан интеграция қилиш чора-тадбирлари тўғрисида»ги Қарори ижроси доирасида 2021 йил январь ойида Самарқанд шаҳридаги 9-умумтаълим ўрта мактаби Информатика ва ахборот технологияларига ихтисослашган таянч мактаби мақомига эга бўлди. Enter Engineering компанияси ёрдамида қисқа вақт ичида ушбу таълим муассасасида таълим шароитини яхшилаш лойиҳаси муваффақиятли амалга оширилди.\nЛойиҳа доирасида қуйидаги кенг қамровли ишлар бажарилди:\n11 та синф жойлашган ва яроқсиз ҳолга келган ўқув корпуси биноси тўлиқ реконструкция қилинди;\nкутубхона, фойе ва ошхона қурилди;\nбарча синфлар ўқув жиҳозлари ва материаллари билан тўлиқ таъминланди;\nспорт зали ва кийим алмаштириш хоналари қурилди ва жиҳозланди;\n9 та алоҳида иситиш қозонлари ўрнатилди.\nEnter Engineering компанияси, ҳар доимгидек саховатпешалик анъаналарига содиқ қолган ҳолда, таълим соҳасида ёш авлодни қўллаб-қувватлашда давом этади. Ўқув муассасаларида яратилган ушбу қулай шароитлар Ўзбекистон ёшларининг комилликка эришиши, шахс сифатида шаклланишида таянч нуқтаси бўлиб хизмат қилади.\nEnter Engineering компанияси Матбуот хизматиⓉ\nEnter Engineering: компания немис саноат концерни thyssenkrupp билан ҳамкорлик қилишга келишиб олди\nEnter Engineering: Имом ал-Бухорий зиёратгоҳи – Самарқанд меъморчилигининг олтин мероси